Summary: Toimitusjohtaja itse pelaa Veikkauksen pelejä 50-80 eurolla kuussa.

Kasinot, uhkapelit ja rahapeli- ja vedonlyöntipalvelut

Veikkaus on ollut kesästä asti  voimakkaan kritiikin  kohteena. Syyskuun alussa yhtiö esitti  ohjelmansa  pelihaittojen ehkäisyyn. Suunnitelmaan kuuluu muun muassa vähentää Suomesta 3000 peliautomaattia.
 Jäljelle jääviin tulee pakollinen tunnistautuminen vuoteen 2022 mennessä.
 Sannikka&Ukkola  -ohjelmassa vieraillut Veikkauksen toimitusjohtaja  Olli Sarekoski  uskoo, että toimet auttavat.
 – Olen ollut pitkään tällä alalla ja tehokkain väline, minkä peliyhtiö voi tarjota on pakollinen tunnistautuminen, joka sisältää myös mahdollisuuden rajata itseltään kaikki pelaaminen kaikissa välineissä.
 Laki velvoittaa Veikkausta ehkäisemään pelihaittoja. Sarekosken mukaan Veikkauksen osuus pelihaitoista on jo viime vuosina laskenut samalla kun ulkomaisten yhtiöiden osuus haitoista on noussut.
 – Siinä mielessä uusi Veikkaus on olemassaolonsa aikana toteuttanut lakia.
 Puolet Veikkauksen voitoista tulee kuitenkin edelleen noin viideltä prosentilta pelaajista, joista osa on peliongelmaisia. Yhtiön strategiassa jopa lukee, että “pidä kiinni näistä pelaajista”.
 Sarekosken mukaan on virhe tulkita lause niin, että se tarkoittaisi juuri peliongelmaisista kiinni pitämistä.
 – Meidän tavoitteemme ei ole kasvattaa suurten pelaajien määrää. Netissä meillä on jo viranomaisen toimesta asetettu maksimikuukausiraja. Ja suurin osa meidän pelaajista on asettanut itselleen noin sadan euron kuukausirajan.
 "Johdon palkkiot eivät yhtiön asia"
 Veikkaus käyttää vuosittain lakisääteisiin pelihaittojen ehkäisyyn reilut kaksi miljoonaa euroa. Saman verran kuluu Veikkauksen johdon palkkoihin ja palkkioihin.
 Siihen, onko tämä suhdeluku oikea, Sarekoski ei halunnut haastattelussa ottaa kantaa.
 – Jos sitä suhdelukua halutaan muuttaa, se on yhteiskunnallinen päätös, ei yhtiön käsissä.
 Kohun seurauksena Veikkaus on ilmoittanut lisäävänsä johdon palkitsemisjärjestelmään vastuullisuusmittarin: jos pelihaittojen määrä kasvaa, bonukset vähenevät.
 – Johtoa ei palkita vastuuttomuudesta, vaan lähtökohta on se, että toiminta oli vastuullista. Jos toiminta ei ole vastuullista, myöskään palkitsemiset ei toteudu.
 Vaikka kritiikki Veikkausta kohtaan on ollut viime viikkoina kovaa, Sarekoski ei ole ajatellut väistyvänsä yhtiön johdosta.
 – Olen keskittynyt töiden tekemiseen.
 Katso Olli Sarekosken koko haastattelu Sannikka&Ukkola -ohjelmassa:

Veikkauksen toimitusjohtaja Olli Sarekoski: "On virhe tulkita strategiaa niin, että haluaisimme pitää kiinni peliongelmaisista"


Summary: Taidan kaivata jo lapsenlapsia, koska näen pikkukarhuissa samaa kuin lasten temmellyksessä, kuvaaja kertoo.

Sotkamolainen valokuvaajaharrastaja  Valtteri Mulkahainen  on jälleen mukana kansainvälisessä humoristisia eläinkuvia palkitsevassa  Comedy Wildlife Photography Awards -kilpailussa .
 Viime vuonna voitto heltisi  kahdesta sarjasta samassa kilpailussa.
 – Voitin parhaan kuvasarjan ja parhaan kuvan nimi -palkinnon. Tämän vuoden kisa ratkeaa 13. marraskuuta. Finaaliin on valittu 40 parasta kuvaa, joista omani on piiloleikkiä leikkivä karhu, Mulkahainen kertoo.
 Mulkahainen iloitsee siitä, että myös muissa valokuvakilpailuissa on viime aikoina tullut menestystä.
 – Voitin luontokuvakilpailun kesällä Intiassa Vuokatin talvimaisemakuvalla ja  35 Awards-kilpailussa  olin finaalissa. Vuosi sitten olin samassa kilpailussa jaetulla kolmannella sijalla.
 Mulkahainen luonnehtii valokuvaamista ja metsissä samoilua rakkaaksi harrastukseksi. Ammatiltaan hän on liikunnan ja terveystiedon opettaja.
 – Kun töiden jälkeen pääsen metsään kuvaamaan, se on minulle henkireikä. Kuljen metsässä melkein päivittäin.
 – Taidan kaivata jo omia lastenlapsia. Ehkä siksi näen näissä pikkukarhuissa lapsenomaisuutta ja haluan tallentaa niiden touhuja ja leikkejä kameran linssin kautta, Mulkahainen sanoo.
 Vaaramaisema on tärkeä kuvauskohde luontokuvaajalle karhujen ohella
 Mulkahainen kertoo karhujen ohella kuvaavansa paljon muutakin luontoa, kuten Vuokatin kaunista vaaramaisemaa. Karhujen ohella myös muita eläimiä löytyy hänen kuva-albumistaan.
 – Pöllöjä, joutsenia ja ahmoja. Pääsen karhuja ja ahmoja lähelle eläinten ruokintapaikoilla. Itse päivystän pikkumökissä kamera valmiudessa.
 – Olen nähnyt vilaukselta karhun muutoin muutaman kerran metsässä, mutta yleensähän se on niin, että sinä et näe karhua, vaikka karhu näkee sinut.
 Nyt Mulkahaisen pitää vielä jännittää kaksi kuukautta, miten Comedy Wildlife Photography Awards -kilpailussa käy.
 – Pääpalkinto olisi safarimatka Afrikaan kahdelle eli luontokuvaajan unelmien täyttymys, Mulkahainen sanoo.
 Muiden kuvaajien Comedy Wildlife Photography Awards-kilpailukuvia tältä ja viime vuodelta:
 "Hän on aivan takanani, eikö olekin?" Anthony N. Petrovich / Comedy Wildlife Photography Awards 2019
 Surfausta eteläisen Atlantin tyyliin. Elmar Weiss / Comedy Wildlife Photography Awards 2019
 Hauska - iloinen - luminen. Vicky Jauron / Comedy Wildlife Photography Awards 2019
 Kettu tekemässä hole in onea. Douglas Croft / AOP
 Pingviinit uhittelvat hylkeelle. Amy Kennedy / AOP
 Jänis peittää kuononsa. Dan Friend / AOP

Piilosta leikkivä karhu hurmaa maailmalla – kuvaajalle se voi tuoda palkintona safarimatkan


Summary: Lääkkeet pysyvät toistaiseksi markkinoilla. Yhdysvaltain elintarvike- ja lääkeviraston mukaan välitöntä vaaraa potilaiden terveydelle ei ole.

Lääkealan turvallisuus- ja kehittämiskeskus

Ruoansulatuskanavan häiriöt ja sairaudet

Yhdysvaltain elintarvike- ja lääkevirasto (FDA)

Yhdysvaltain ja Euroopan terveysviranomaiset tutkivat närästyslääke Zantacin ja sen rinnakkaisvalmisteiden turvallisuutta. Viranomaiset ilmoittivat perjantaina tekevänsä lisäselvityksiä eräistä lääkevalmisteista löydetystä aineesta, joka saattaa aiheuttaa syöpää.
 Välitöntä vaaraa terveydelle ei kuitenkaan ole, koska löydetyt pitoisuudet ovat olleet pieniä, Yhdysvaltain elintarvike- ja lääkevirasto  FDA:n tiedottaja totesi New York Times -lehdelle.
 Toistaiseksi valmisteita ei myöskään vedetä markkinoilta.
 Yhdysvaltain elintarvike- ja lääkevirasto FDA kertoi perjantaina , että närästyslääkkeistä otetuista näytteistä on löydetty haitalliseksi tiedettyä ainetta, nitrosamiineihin kuuluvaa NDMA:ta.
 Nitrosamiinit ovat lääkealan turvallisuus- ja kehittämiskeskus Fimean mukaan luokiteltu eläinkokeissa mahdollisesti ihmiselle syöpää aiheuttaviksi aineiksi eli karsinogeeneiksi.
 Viime vuonna ainetta löydettiin myös niin kutsutuista sartaani-ryhmän verenpainelääkkeistä. Tuolloin viranomaiset päätyivät löydöksen jälkeen vetämään valmisteita markkinoilta.
 Myös Euroopassa lisäselvityksiä
 Viranomaiset saivat tietää Zantaciin liittyvistä löydöksistä yhdysvaltalaiselta verkkoapteekkiketjulta, joka testaa myymiään lääkkeitä.
 Ranskalaisen lääkeyhtiön Sanofin Zantac ja sen rinnakkaislääkkeet ovat yleisiä närästyslääkkeitä, joita on saatavilla eri vahvuuksilla reseptillä ja ilman. Lääkkeiden vaikuttava aine on ranitidiini.
 FDA:n tiedottajan  Jeremy Kahnin  mukaan virasto testasi joukon ranitidiinipohjaisia närästyslääkkeitä ja kaikissa niissä oli pieniä pitoisuuksia NDMA:ta. FDA:n mukaan ongelman laajuus on yhä epäselvää.
 Virasto kuitenkin suositteli ranitidiinilääkkeiden reseptivapaata versiota käyttäviä potilaita harkitsemaan siirtymistä toiseen lääkkeeseen. Reseptilääkkeenkäyttäjiä FDA kehotti keskustelemaan lääkärinsä kanssa.
 Myös  Euroopan lääkevirasto tekee lisäselvityksiä  asiasta. Virasto ilmoitti selvittävänsä, kuinka nitrosamiinien aiheuttamia epäpuhtauksia lääkkeissä voidaan välttää. Se aikoo arvioida ranitidiinia sisältävät valmisteet.
 Suomesta  lääkealan turvallisuus- ja kehittämiskeskus Fimea kertoo osallistuvansa  asian selvittelyyn yhdessä muiden Euroopan lääkeviranomaisten kanssa.
 Vahingollista suurina määrinä
 NDMA voi viranomaisten mukaan olla vahingollista suurina määrinä. Yhdysvaltain elintarvike- ja lääkeviraston mukaan ainetta löytyy pieniä määriä myös tavanomaisista ruoka-aineista.
 FDA kertoi, että sen alustavissa kokeissa lääkevalmisteista löytämät määrät eivät olleet sanottavasti suurempia kuin esimerkiksi ruoka-aineista löydettävät.

Terveysviranomaiset selvittävät närästyslääke Zantacin turvallisuutta – Testeissä löytyi pieniä määriä mahdollisesti syöpää aiheuttavaa ainetta


Summary: Le Pen toimi europarlamentaarikkona 80-luvulta aina tähän vuoteen saakka.

Äärioikeistolaisen Kansallinen rintama -puolueen perustaja  Jean-Marie Le Pen , 91, saa syytteet julkisten varojen väärinkäytöstä. Viranomaisten mukaan hän käytti arviolta seitsemän miljoonaa euroa Euroopan parlamentin avustajien palkkaamiseen tarkoitettuja varoja maksuihin puolueensa henkilökunnalle Ranskassa.
 Le Peniä kuulusteltiin yli neljän tunnin ajan hänen kolmen avustajansa työsuhteista, kertoivat Le Penin asianajajat. Le Penin edustajan  Frederic Joachimin  mukaan hänen päämiehensä on hyvin väsynyt asian käsittelyyn.
 Le Penin tytär  Marine Le Pen , joka ei enää halua olla tekemisissä isänsä kanssa, on jo aikaisemmin saanut syytteet samassa jutussa.
 Tutkinta aloitettiin maaliskuussa, kun Le Penin parlamentaarinen koskemattomuus poistettiin.
 Le Pen toimi europarlamentaarikkona 1980-luvulta aina tähän vuoteen saakka.

Jean-Marie Le Penille syytteet miljoonien eurojen väärinkäytöstä


Summary: Poliisi loukkaantui onnettomuudessa.

Poliisi on jäänyt auton alle liikennevalvontatehtävän yhteydessä Porvoossa, kertoo Itä-Uudenmaan poliisi Twitterissä. Epäilty kuski on poliisin hallussa.
 Loukkaantunut poliisi on toimitettu sairaalaan.
 Poliisi on tapahtumapaikalla Mäntsäläntien ja Siltaniityntien läheisyydessä tutkimassa onnettomuutta.

Poliisi jäi auton alle valvoessaan liikennettä Porvoossa


Summary: Islanti on puuttunut nuorten päihteidenkäyttöön ja syrjäytymiseen tarjoamalla harrastusrahaa.

REYKJAVIK / HAFNARFJÖRDUR
 Länsi-Reykjavikissa on sarastamassa poikkeuksellisen kaunis loppukesän aamu. Täällä se tarkoittaa, että lämpöasteita on peräti 13 ja tuulen nopeus on vaivaiset 5 m/s. Eletään viimeisiä päiviä ennen kouluvuoden alkua.
 Líf Magneudóttir  on neljän lapsen äiti ja kaupunginvaltuutettu. Heidän perheensä asuu harmaan kerrostalon yläkerrassa ja heidän ystävänsä saman talon alakerrassa.
 Talo on kuin pienoismalli Islannin ihmeestä.
 – Me vanhemmat hoidamme molempien perheiden lapsia silloin, kun me tarvitsemme toisiamme apuun tai muuten vain. Lapsemme ovat ystäviä keskenään, Líf Magneudóttir sanoo.
 – Me vanhemmat tiedämme, missä lapsemme ovat, mitä he tekevät ja me vanhemmat autamme toisiamme, hän jatkaa.
 Tiedämme, missä lapsemme ovat. Vanhemmat eivät ole yksin.
 Nämä lauseet eivät kuulosta ihmeellisiltä, mutta jos Nobel-palkinto jaettaisiin sosiaalipolitiikan keksinnöstä, se olisi mennyt Islantiin jo kauan sitten.
 Islannin malli 1990-luvulla alkunsa saanut  tutkimusperustainen  lähestymistapa, joka pyrkii suitsimaan nuorten päihteidenkäyttöä ja ehkäisemään ongelmia varhain ennen niiden syntymistä. Kunnat tukevat lasten harrastamista  harrastuskortein . Koulupäivän yhteydessä tarjotaan matalan kynnyksen harrastuksia. Lapsilla ja nuorilla on yhteiset kotiintuloajat. Vanhemmat partioivat naapurustoissa huolehtimassa, että niitä noudatetaan. Päihteiden saatavuutta on rajoitettu ja niiden myynnin ikärajoja kiristetty.
 Malli on ollut menestys
 1990-luvulla islantilaiset nuoret joivat eniten alkoholia Euroopassa ja käyttivät runsaasti huumeita.
 – Kun minä kasvoin 1990-luvulla, täällä vallitsi sekasorto. 12–13-vuotiaat joivat alkoholia ja hengailivat kaupungilla. Siellä tapeltiin, luokkakaverini alkoivat harrastaa seksiä. Meillä oli koulussa tupakkakoppi 13-vuotiaille, Líf Magneudóttir sanoo.
 Suunta saatiin kääntymään sen jälkeen, kun vanhemmat, päättäjät, poliisi ja järjestöt päättivät yhdessä puuttua tilanteeseen.
 Vanhemmat alkoivat pitää kiinni yhteisistä kotiintuloajoista, kaupunki alkoi kannustaa harrastamiseen rahallisella tuella. Alettiin tutkia säännöllisesti lasten ja nuorten hyvinvointia ja tehdä konkreettisia toimia saadun tiedon perusteella.
 Lapset viettävät kesäloman viimeisiä päiviä Reykjavikissa.  Mike Toivonen
 Tuloksia alkoi tulla. Kun vuonna 1998 oli 15–16-vuotiaista kuukauden aikana humalassa 42 prosenttia, vuonna 2018 sama luku oli 6. Nuorten tupakointi väheni samalla ajanjaksolla 23 prosentista 5 prosenttiin.
 Kymmenet maat ovat soveltaneet mallia. Helsinki kokeilee tänä syksynä Islannin tapaa kerätä tietoa ja tarjota mahdollisuus harrastamiseen koulupäivän yhteydessä.
 Islannissa on nautittu hyvästä tilanteesta. Mutta uusia haasteita on tullut pinnalle ja nyt on terästäytymisen aika.
 – Meillä on ongelmia yhteiskunnassa. On nähtävissä, että nuorten juominen ja kannabiksen käyttö ovat kasvussa ja he käyttävät sähkötupakkaa runsaasti, sanoo Magneudóttir.
 Sähkötupakka yllätti
 Soffía Pálsdóttir  on nuorten ja vapaa-ajan toiminnan päällikkö Reykjavikin kaupungilla.
 – Meillä on tuoreita tilastoja sähkötupakan käytöstä, ja luvut ovat jälleen kasvaneet.
 Nyt 42 prosenttia Reykjavikin 10.-luokkalaisista on käyttänyt sähkötupakkaa. Määrä oli 37 prosenttia kaksi vuotta sitten. Koska väestö on keskittynyt Reykjavikiin, maassa katsotaan, että kaupungin tulokset käytännössä kertovat, miten nuorilla menee.
 12 prosenttia 10.-luokkalaisista sanoo käyttävänsä sähkötupakkaa päivittäin. Vuonna 2017 luku oli 5,9.
 – Meillä tuli hiljattain voimaan laki, joka koskee sähkötupakkaa, mutta minusta olemme siinä kaksi vuotta liian myöhään liikkeellä, kertoo Pálsdóttir.
 Islannissa tuli voimaan 1.3. 2019 muun muassa sähkötupakan markkinointia säätelevä laki.
 Kyselytutkimus osoittaa myös pientä kasvua humalaan juomisessa ja marijuanan käytössä, mutta nämä luvut ovat sahanneet vuoroin ylös ja alas vuoden 2015 jälkeen.
 Myös nuorten mielenterveysongelmat huolestuttavat islantilaisia.
 – Näemme ahdistuneisuutta ja masennusta nuorilla, varsinkin teini-ikäisillä tytöillä, enemmän kuin aiemmin, sanoo Pálsdóttir.
 Nuorten heikentyneestä mielenterveydestä on raportoitu Islannissa paljon. Tuloksen uskotaan olevan usean asian summa, mutta sosiaalista mediaa pidetään yhtenä tekijänä.
  Líf Magneudóttir leikkii lastensa Styrkár Flókin ja Briet Magnean kanssa. Mike Toivonen
 Poissaolevat vanhemmat huolestuttavat
 Sosiaaliseen mediaan kytkeytyy myös muitakin Islannin mallia koettelevia haasteita.
 – Emme soita tai tapaa toisiamme entiseen tapaan. Sosiaalinen media on muuttanut kanssakäymistämme ja samalla meillä vanhemmilla häviää se keskusteluyhteys, joka on ollut Islannin mallin kannalta tärkeä, sanoo Pálsdóttir.
 – Meillä on vaikeuksia tavoittaa vanhempia nykyisin. Se oli paljon helpompaa 20 vuotta sitten, kun kaikki lukivat samaa sanomalehteä ja katsoivat ainoaa televisiokanavaa.
 – Meidän on löydettävä uusia tapoja saada jälleen yhteys vanhempiin. Sellaisia, jotka toimivat tässä ajassa, hän jatkaa.
 Pálsdóttirin mukaan osa vanhemmista on myös tuudittautunut ajatukseen, että malli kyllä toimii eikä sen eteen tarvitse itse niin kovasti rehkiä.
 –Näyttää siltä, että vanhemmat eivät välitä kuten ennen. He luottavat, että malli toimii, koska se on toiminut 20 viime vuotta.
 Harrastusraha tulee tarpeeseen
 Yksi Islannin mallin keinoista on ollut ehkä ylitse muiden.
 Kaikkien 6-18-vuotiaiden harrastamista tuetaan rahallisesti. Jokainen lapsi saa saa vuodessa 50 tuhatta Islannin kruunua eli noin 360 euroa. Kaupunki maksaa rahan seuralle, jonka toimintaan lapsi osallistuu.
 Líf Magneudóttir tietää kokemuksesta, miten raha on vaikuttanut.
 – Kun olin pieni, äitini oli yksinhuoltaja. Meillä ei ollut paljoa rahaa, hän teki yövuoroja selvitäksemme. Minulla oli yksi harrastus, tanssi, mutta en voinut käydä siinä säännöllisesti, koska se oli niin kallista.
 – Myöhemmin olin itsekin yksinhuoltaja ensimmäisen lapseni kanssa, ja minullakin oli taloudellisesti tiukkaa.
 Nyt tilanne on ihan toinen Magneudóttirin nuoremmilla lapsilla, jotka saavat harrastusrahaa. He ovat voineet testata monia urheilulajeja, instrumentteja ja kokeilla pitäisivätkö taiteesta.
 Styrkár ja Briet kuuntelevat äitiään Líf Magneudóttiria. Taustalla perheen kuopus Hólmfríður Helga. Mike Toivonen
 – Perheiden taloudellinen tilanne ei saa aiheuttaa syrjintää. Harrastusraha on auttanut pääsemään siitä eroon Islannissa, sanoo Magneudóttir.
 Harrastusraha ei kuitenkaan riitä kaikkeen. Sillä maksaa esimerkiksi jalkapalloseuran vuosimaksun, mutta päälle tulevat varusteet ja leirit.
 – Perheemme tulee hyvin toimeen, mutta olen huolissani niistä perheistä, joilla menee heikommin. Mielestäni lasten harrastamisen tulisi olla täysin ilmaista.
 Miten saada maahanmuuttajat mukaan?
 Harrastamiseen liittyy uudehko ilmiö. On nähtävissä, että osallistuminen eriytyy.
 Kaupunki seuraa sähköisistä rekistereistä osallistumista. Joillakin alueilla 98 prosenttia perheistä käyttää harrastusrahaa, mutta joillakin alueilla vain 70 prosenttia. Näillä seuduilla asuu enimmäkseen maahanmuuttajia.
 Jóhanna Garðarsdóttir  kehittää työssään harrastustoimintaa ja on pohtinut keinoja, miten eriytyminen pysäytetään.
 – Meillä on esimerkiksi alue, jossa asuu paljon puolalaisia perheitä. Puolassa lentopallo on hyvin suosittua, mutta onko meillä tarjolla mahdollisuus harrastaa sitä heitä lähellä?
 – Meidän tehtävämme on kaupunkina pystyä tarjoamaan perheille mahdollisuuksia, joihin heidän on helppo tarttua, hän jatkaa.
 – Maahanmuuttajien keskuudessa on ollut myös väärinymmärrystä, että raha olisi vain islantilaisille ja jos sitä käyttää, on kuin eläisi muiden veronmaksajien kustannuksella. Näinhän se ei ole, vaan raha on kaikille, Garðarsdóttir sanoo.
 Tuoreena keinona e-urheilu
 Parinkymmenen kilometrin päässä Reykjavikista on Hafnarfjörðurin kaupunki.
 Kaupungissa on 26 tuhatta asukasta, ja noin tuhat lasta pelaa jalkapalloa. Urheiluseura FH Hafnarfjörður on rakentanut komeat puitteet lasten harrastamiseen yhdessä kaupungin kanssa.
 Kentillä on tungosta. Lasten posket ovat punaiset ja hiukset liimaantuneet hiestä kiinni otsalle. Seuran toimitusjohtaja  Birgir Jóhannsson  sanoo, että näin laaja toiminta on mahdollista harrastusrahan takia.
 – Kaikki saavat olla mukana. Meillä ei ole mitään akatemiaa, jonne valitsisimme vain kourallisen parhaita pelaajia. Tämä on tehty kaikille.

 Urheiluseura FH:n toimitusjohtaja Birgir Jóhannsson otti e-urheilun mukaan harrastustoimintaan. Mike Toivonen
 Jóhannsson huomasi, että on kuitenkin monia, jotka jäävät kotiin pelaamaan älylaitteillaan. Löytyi keino, miten heidät saadaan mukaan.
 – Olemme aloittaneet myös e-urheilun. Nuoret, jotka jäivät ennen kotiin, tulevat nyt tänne pelaamaan. He tapaavat samalla ystäviään, jotka harrastavat kenties jalkapalloa ja tekevät yhdessä fyysisen kunnon harjoituksia. Treenien jälkeen kaverit voivat kulkea yhdessä kotiin.
 E-urheilun ottaminen mukaan on yksi esimerkki Islannin tavoista vastata uusiin haasteisiin. Muihinkin pulmiin Islannissa on päätetty löytää keinot.
 Nämä ongelmat eivät ole ainutlaatuisia, vaan samojen asioiden kanssa painitaan monissa maissa. Muu maailma seuraakin jälleen, löytyykö ratkaisu Islannista.
 Hafnarfjörðurissa valmentaja  Kári Freyr Þórðarson  käynnistää jalkapalloharjoitukset.
 –Keskittykää! Uskokaa siihen, mitä teette!
 Lue lisää:
 Harrastuskulut alas, kotiintuloajat kaikille ja vanhempainpartiot kaduille – Tällainen on Islannin malli, jonka hallitus haluaa suomalaistaa
 Islannin ihme: Nuorille maistuu oluen sijaan urheilu

Sosiaalinen media, sähkötupakka ja poissaolevat vanhemmat –  Islannin mallia koettelevat uudet haasteet


Summary: Joukkoampumiset toistuvat Yhdysvalloissa, jossa aseita saa helposti ostettua.

Yhdysvaltojen  perustuslain  toinen lisäys vuodelta 1791 takaa maan jokaiselle kansalaiselle mahdollisuuden puolustaa itseään ja maataan ulkoisia tai sisäisiä hyökkääjiä vastaan. Tämä tarkoittaa, että aseen omistaminen on sallittua kaikille.
 Viimeisen kahden vuosikymmenen aikana aselakeja on väljennetty entisestään. Tilanne saattaa kuitenkin olla muuttumassa, koska aivan viime aikoina lakeihin on vaadittu toistuvasti tiukennuksia, sillä esimerkiksi tänä vuonna ampumistapauksissa on  kuollut jo yli 10 000  ja joukkoampumisissa menehtynyt yli 400 ihmistä.
 Joukkoampumiset nousevat median uutisaiheeksi toistuvasti, ja niiden vuosittaista kehitystä pystyy seuraamaan esimerkiksi siihen keskittyvän  nettisivun  kautta.
 Seppo Suvela / Yle
 Vaikutusvaltaisen Kansallisen kivääriyhdistyksen NRA:n toiminta on myös joutunut viime aikoina ankaramman tarkastelun kohteeksi. Yle Uutisten ulkomaankirjeenvaihtaja Mika Hentusen  taannoisessa jutussa  kerrotaan, miten NRA:n rivit rakoilevat ja sen toimintaa käsitellään oikeudessa.
 Mielenosoitukset aselakien tiukentamiseksi ovat lisääntyneet. Aseiden täyskieltoa ei niissäkään silti vaadita, vaan vaatimukset koskevat aseiden ostajien taustojen tarkistuksia ja nopeaan tulitukseen kykenevien puoliautomaattiaseiden kuluttajamyynnin kieltämistä.
 Yhdysvaltainen tilannetta seurataan tutkimusmielessä myös Suomessa.
 Joukkoampumisiin on totuttu
 Pohjois-Amerikan tutkimukseen keskittyvässä Turun yliopiston John Morton -keskuksessa tutkitaan uuden  Campus Carry -aselain vaikutusta . Teksasin osavaltiossa vuonna 2016 voimaan tullut laki antaa aseenkanto-oikeuden omaaville henkilöille mahdollisuuden kantaa asetta myös yliopistolla.
 Professori  Benita Heiskanen  luettelee paikkoja, mihin aseita ei saa tuoda Teksasin yliopiston kampusalueella. Niitä ovat esimerkiksi asuntolat, tietyt laboratoriot, urheilukilpailut ja eläintutkimusalueet.
 Silti suurin osa yliopiston alueesta on sellaista, mihin käsiaseen voi tuoda, kunhan ase on kotelossa suojattuna eikä näkyvästi esillä.
 – Iso Teksasin osavaltio on erityinen paikka Yhdysvalloissa, sillä siellä on käyty monet rajaseutukahakat. Viime aikoinakin siellä on ollut paljon ampumisia, kuten El Pasossa, Odessassa ja Houstonin kirkkoampuminen, Benita Heiskanen kertoo.
 Walmartin myymälän asehylly. John Cole / AOP
 Koska joukkoampumisia sattuu toistuvasti, kansalaiset ovat osin turtuneet niihin.
 Vuonna 1966 Teksasissa kuoli 14 ihmistä ja 31 haavoittui, kun  Charles Whitman  tulitti kiväärillään Austinissa yliopiston kellotornista. Kyseessä oli ensimmäinen suuri joukkoampuminen yhdysvaltalaisessa yliopistossa, mutta sen jälkeen niitä on tullut useita.
 Austinin tapahtumasta löytyy useita dokumentteja netistä. Vuonna 2016 valmistunut  Tower  kertoo ampumisesta eri kokijoiden näkökulmasta.
 Meni kuitenkin 30 vuotta, kunnes Teksasin yliopistolla muistettiin virallisesti tapahtumia.
 Tower-ampumisen julkinen unohtaminen 30 vuodeksi voi professori Heiskasen mukaan johtua siitä, ettei amerikkalaisilla ollut keinoja käsitellä aihetta. Vihdoin vuonna 1996 kampusalueelle saatiin muistolaatta. Varsinainen muistomerkki pystytettiin vasta 2016.
 – Asian ratkaiseminen puhumattomuudella ja näkymättömyydellä ei toimi. Pitäisi hyväksyä monimutkainen ongelma ja käsitellä sitä, Heiskanen sanoo.
 Hänen mukaansa Teksasin yliopiston vaikenemislinja näyttää jatkuvan, vaikka muualla maassa kansalaisliikkeet ovat nousseet vaatimaan aselakien muuttamista.
 Muualla Yhdysvalloissa on pystytty käsittelemään esimerkiksi Sandy Hookin (joulukuu 2012) kouluampumistapauksen kaltaisia traumoja. Connecticutin osavaltiossa Sandy Hookissa kuoli luoteihin 28 ihmistä, joista 20 lapsia.
 NRA:n mukaan sillä on lähes viisi miljoonaa jäsentä. Tämä mies kokeili asetta NRA:n vuosikokouksessa Houstonissa vuonna 2013. Aaron M. Sprecher / EPA
 Menossa valtataistelu aseiden kieltämisen ja sallimisen välillä
 Lähes kolmasosa amerikkalaisista omistaa aseen ja yli 40 prosenttia asuu kotitalouksissa, joissa on aseita.
 Turun yliopiston tutkimusjohtaja  Sampo Ruoppila  kertoo, että tuoreen kyselytutkimuksen mukaan tärkein syy omistaa ase on suojautuminen ja itsepuolustus.
 Teksasin lainsäädäntö ei ole aseiden hankkimisen kannalta erityisen liberaali, sillä virallinen asekauppias joutuu tarkistamaan ostajan taustat. Käytännössä osto evätään vain niiltä, joilla on rikosrekisteri.
 Hekin voivat kuitenkin ostaa aseen yksityisiltä kauppiailta tai suosituilta asemessuilta, joiden ei tarvitse tehdä tarkistuksia.
 Aseen omistamiseen ei tarvita lupaa, ei myöskään sen pitämiseen kotona tai autossa, joka yhdysvaltalaisesta näkökulmasta on yksityinen tila. Käsiaseen kantamiseen näiden tilojen ulkopuolella tarvitaan lupa, jonka myöntäminen 21 vuotta täyttäneelle, rikosrekisterittömälle kansalaiselle on läpihuutojuttu.
 Aselakien tiukennusta vaativa mielenosoitus Yhdysvaltain senaatin edustalla kesäkuussa. Shawn Thew / EPA
 Väljemmät aselait yleistyvät?
 Campus Carry -laki on laajenemassa kymmenestä osavaltiosta myös muihin. Se sallii käsiaseen kantoluvan haltijoille aseiden tuomisen valtion yliopistoille.
 Yksityisille yliopistoille on annettu mahdollisuus jatkaa aseenkannon kieltämistä alueellaan ja esimerkiksi Teksasissa kaikki paitsi yksi ovat näin tehneet.
 Lain puitteissa aseiden tuomista valtion yliopiston luennoille ei voi kieltää. Teksasin yliopiston henkilökunnalle on annettu oikeus kieltää aseet yhden hengen työhuoneissa, mutta siihen ei käy kieltotaulu ovella, vaan asiasta pitää kertoa jokaiselle erikseen.
 Tämä aiheuttaa sen, että monet eivät jaksa toistuvasti kieltää aseiden kantamista kiellettyhin tiloihin.
 Laki ja käytäntö poikkeavat
 John Morton keskuksen professori Benita Heiskanen puhuu maan tavasta, jossa laki ja käytäntö eivät kohtaa.
 – Keskeinen asia, mitä pitää tietää Yhdysvalloista, on jännite laillisen ja käytännön välillä. Emme voi ymmärtää, miksi Yhdysvalloissa on 10–12 miljoonaa paperitonta maahanmuuttajaa, jollemme ymmärrä, että raja vuotaa. Laki sanoo toista ja käytäntö toista. Se on keskeinen jännite koko yhdysvaltalaisuuden ymmärtämisessä, professori Benita Heiskanen tähdentää.
 Ilman paperittomia siirtolaisia maa olisi pulassa, koska monet palvelut toimivat paperittomien siirtolaisten halpatyövoiman avulla ja ilman tätä työvoimaa palveluiden hinnat nousisivat.
 Mutta tulisiko USA toimeen kansalaisten vähemmillä aseilla? Siihen harva poliitikko uskaltaa tällä hetkellä ottaa kantaa.
 Lue myös:
 Yhdysvaltain aseteollisuuden etuja ajava järjestö NRA on ajautunut vaikeuksiin – Trumpin vaalirahoittaja riitelee sisäisesti ja oikeudessa
 Texasin ampuja sai potkut vain tunteja ennen hyökkäystään, soitti itse hätänumeroon
 Ainakin seitsemän kuollut ja useita haavoittunut ammuskelussa Texasissa – epäillyn ampujan kerrotaan myös kuolleen
 Yhdysvaltain joukkoampumisten jälkipyykki on alkanut: El Pason uhreista seitsemän meksikolaisia, Ohion ampujan nuoruus oli ongelmallinen
 Sandy Hookin kouluhyökkäyksestä konserttiammuskeluun Las Vegasissa – isojen joukkoampumisten lista Yhdysvalloissa tällä vuosikymmenellä on pitkä
 Kolme joukkoampumista vuorokauden aikana, ainakin 30 kuollutta – tämä El Pason, Daytonin ja Chicagon verilöylyistä tiedetään

Satoja miljoonia aseita ja perustuslaillinen oikeus kantaa niitä – joukkoampumiset herättävät halua muutokseen Yhdysvalloissa


Summary: Kuivuuden myötä myös monien järvien pinnat ovat laskeneet poikkeuksellisen alas.

Hämeenlinnan Hauhon Kokkilan kylässä, Särkemä-järven uimarannalla ihmetellään matalalla liplattavaa vettä.
 – Joku oli mitannut, että pinta on 60 senttiä alempana kuin normaalisti, sanoo Kokkilan kyläyhdistyksen puheenjohtaja  Markku Rantti .
 Uimarannan edustalla on kaksi kiveä, joista on tapana mitata vedenpinnan tasoa silmämääräisesti.
 – Ylempi kivi on keväällä jopa 30 senttiä pinnan alapuolella, mutta nyt myös tuo takakivi on näkyvissä tuolla, Rantti ihmettelee.
 Särkemä-järvi sijaitsee pohjavesialueella, joten matala vedenpinta peilaa niukkaa pohjavesitilantetta.
 – Yksi mies sanoi, että hänen kaivonsa on ihan tyhjä. Toinen kertoi viikolla, että 20 senttiä on varaa, ja sitten pumppu huutaa tyhjää.
 Kivistä vedenpinnan korkeutta voi mitata silmämääräisesti. Lauri Rautavuori / Yle
 Parasta olisivat runsaat ja säännölliset sateet
 Kuivinta on Keski-Suomessa, Pohjois-Savossa ja Kainuun eteläosissa. Syynä ovat vähäiset sateet heinä–elokuussa. Yhtä niukkoja kesäsateita todistetaan kerran kolmessakymmenessä vuodessa.
 – Kuivin paikka taitaa olla Kuopion ympäristössä, kertoo  Bertel Vehviläinen , johtava hydrologi Suomen ympäristökeskuksesta.
 Pohjavesien puolesta sopii siis odottaa runsaita ja säännöllisiä sateita ainakin maan keskiosiin.
 – Nythän siellä tulee vettä, mutta ei se vielä pohjaveteen asti pääse. Ensiksi se täyttää näitä maaperän pintakerroksia, Vehviläinen sanoo.
 Ennen talven tuloa olisi saatava sadevettä 100–200 millimetriä. Yleensä kuukausisateet ovat alle 60 millimetriä. Talvi alkaa Keski-Suomessa yleensä marraskuussa, eli aikaa on pari kuukautta.
 Syyssateet ovat kesäsateita tehokkaampia, sillä vesi ei haihdu maaperästä. Lumisen talven aikana pohjavesivarastot eivät täyty laisinkaan.
 – Pahinta on, jos talvi tulee aikaisin. Silloin kaivot ovat kuivana kevääseen saakka, Vehviläinen toteaa.

 "Laiturit ovat nokallaan tuolla"
 Myös vuosi sitten vietettiin kuivaa kesää. Niinpä pohjavettä oli keväällä lumien sulettua paikoin valmiiksi tavallista vähemmän. Kylillä pelätään kuivuuden olevan uusi normaali.
 – Monet rupeavat suunnittelemaan porakaivoja ja sellaista. Eikä tämä ole virkistyksenkään kannalta enää kivaa, jos rannat ovat tämän näköisiä, että laiturit ovat nokallaan tuolla. Millaistahan on jatkossa, jos kesät ovat näin kuivia, Rantti päivittelee.
 Lauri Rautavuori / Yle

Pohjavesi on laskenut paikoin niin alas, että kaivoista on loppunut vesi – "Jos talvi tulee aikaisin, kaivot ovat kuivana kevääseen saakka"


Summary: Yle ei tavoittanut Postia kommentoimaan ongelmaa.

Postin verkkosivut ovat tällä hetkellä alhaalla. Posti.fi-verkkosivuille, joilta löytyvät Postin palvelut, ei ole päässyt sunnuntaiaamuna ainakaan puoli kuudesta eteenpäin.
 Postin yrityssivuille Posti.com-osoitteeseen pääsee ongelmitta.
 Yle yritti tavoitella Postin viestintää kertomaan verkkosivujen mahdollisesta korjausaikataulusta. Viestintää ei kuitenkaan onnistuttu saamaan kiinni.

Postin verkkosivut ovat alhaalla


Summary: Johnson vakuutteli jälleen luottavansa EU-erosopimuksen syntyyn.

Kansainväliset organisaatiot ja sopimukset

Britannian pääministeri  Boris Johnson  vakuuttaa jälleen luottavansa siihen, että hän saa neuvoteltua erosopimuksen EU:n kanssa. Johnson sanoi  Mail on Sundayn  haastattelussa, että brexit-sopimuksen sorvaamisessa on saatu aikaan "valtavaa edistystä."
 – Edessä on paljon töitä ennen lokakuun 17. päivää, Johnson sanoi viitaten tuolloin pidettävään EU-huippukokoukseen, joka on käytännössä viimeinen tilaisuus saada aikaan erosopimus ennen lokakuun lopun määräaikaa.
 – Menen tuohon huippukokoukseen ja saan sieltä sopimuksen, olen erittäin luottavainen sen suhteen. Ja jos emme saa sopimusta, lähdemme 31. lokakuuta.
 Värikkäästä kielenkäytöstään tunnettu Johnson vertasi Mail on Sundayn haastattelussa Britanniaa sarjakuvahahmo Hulkiin.
 – Mitä vihaisempi Hulk on, sitä vahvempi Hulkista tulee, ja hän pääsee aina pakoon riippumatta siitä kuinka tiukasti hänet näyttäisi olevan sidottu – ja sama tilanne on myös tämän maan kohdalla, Johnson vakuutti.
 Johnsonin vertauksen Hulkin tavoin Britannia vaikuttaa olevan jumissa brexit-sotkussaan. Johnson on toistuvasti vakuuttanut, että Britannia eroaa EU:sta lokakuun lopussa, vaikka sopimusta ei saataisikaan aikaan. Parlamentti hyväksyi kuitenkin alkuviikosta lain, jonka tarkoitus on estää sopimukseton brexit.
 Laki velvoittaa pääministerin hakemaan brexitiin lykkäystä, jos erosopimusta ei synny. Vielä on epäselvää, millä tavalla Johnson mahdollisesti yrittää kiertää tämän lain.
 Liberaalidemokraatit vahvistuvat konservatiivien kustannuksella
 Johnson tapaa maanantaina EU-komission puheenjohtajan  Jean-Claude Junckerin  ja EU:n pääneuvottelijan  Michel Barnierin . Pääministeri ei odota maanantain keskusteluilta suuria läpimurtoja mutta sanoi, että esimerkiksi keskeiseksi kiistakapulaksi muodostuneessa Irlannin rajakysymyksessä on edistytty paljon.
 – Kun aloitin tässä tehtävässä (heinäkuussa), kaikki sanoivat että erosopimukseen ei missään nimessä voi tehdä muutoksia. Siitä on nyt menty jo eteenpäin, Johnson sanoi.
 EU-johtajat ovat olleet julkisissa lausunnoissa skeptisiä sen suhteen, että sopimusta voitaisiin saada aikaan.
 Johnsonin hallituksella on brittiparlamentissa selvä vähemmistö sen jälkeen, kun 21 konservatiivikansanedustajaa äänesti viime viikolla hallitusta vastaan ja heidät erotettiin puolueen parlamenttiryhmästä. Yksi heistä, entinen yliopistoministeri  Sam Gyimah  ilmoitti lauantaina liittyvänsä EU-myönteisiin liberaalidemokraatteihin.
 – Boris Johnson asetti jyrkän valinnan konservatiivipuolueen maltillisten ja edistysmielisten kansanedustajien eteen – hyväksy sopimukseton brexit tai poistu politiikasta, Gyimah sanoi.
 Liberaalidemokraateilla on nyt useiden loikkauksien myötä parlamentin alahuoneessa 18 edustajaa, kun heitä oli vuoden 2017 vaalien jälkeen vain 12.
 Lue myös:
 Britannin parlamentin puhemies vakuuttaa estävänsä pääministeriä rikkomasta brexit-lakia  (13.9.)
 Britannian pääministeri: En valehdellut kuningattarelle  (12.9.)
 Brittihallitus julkaisi asiakirjan sopimuksettoman brexitin riskeistä: Elintarvikkeiden hamstrausta, lääkepulaa ja mielenosoituksia (12.9.)

Boris Johnson vertasi Britanniaa sarjakuvahahmo Hulkiin ja vakuutti brexitin tapahtuvan ajallaan


Summary: Tutkintaraportin mukaan koko miehistö nukkui, kun sukeltajia kuljettaneella aluksella syttyi raju tulipalo

Kalifornian viimeviikkoisessa venepalossa kuoli suomalaismies,  kirjoittaa Ilta-Sanomat . 34 ihmistä kuoli, kun laitesukeltajia kuljettaneessa aluksessa syttyi raju tulipalo.
 Ilta-Sanomien tietojen mukaan onnettomuudessa kuoli 50-vuotias suomalaismies, joka on asunut Yhdysvalloissa ainakin 20 vuotta ja tehnyt pitkän uran Piilaaksossa.
 Turmaa tutkiva Santa Barbaran poliisi kertoi Facebookissa lauantaina, että kaikki turman uhrit on tunnistettu. Poliisi julkaisi uhreista nimilistan, jolla on yksi suomalainen nimi.
 Uutistoimisto AFP kertoi perjantaina, että alustavan onnettomuustutkintaraportin mukaan kaikki kuusi miehistön jäsentä olivat nukkumassa palon syttyessä. Yhdysvaltojen hallinnon turvallisuusviranomainen kommentoi Los Angeles Times -lehdelle aluksen olleen sen kokoinen, että lain mukaan siellä olisi pitänyt olla yövahti.
 Raportin mukaan yksi miehistön jäsenistä teki hälytyksen herättyään meluun ja nähtyään tulipalon. Miehistö yritti pelastaa alakannella nukkuneita 33:a matkustajaa ja yhtä miehistön jäsentä siinä onnistumatta.
 Lue lisää :
 Kalifornian tuhoisa venepalo: Kaikki miehistön jäsenet olivat nukkumassa palon syttyessä
 Syntymäpäiviä juhlinut viisihenkinen perhe ja koululaisia – tämä tiedetään Kalifornian venepalon uhreista

IS: Kalifornian 34 uhria vaatineessa venepalossa kuoli suomalaismies


Tuoreen raportin mukaan Espanjan Barcelonassa voitaisiin säästää satoja ihmishenkiä ja vähentää typpioksidipäästöjä neljänneksellä, jos kaupunki toteuttaisi kunnianhimoisen "superkortteli"-suunnitelmansa, kertoo brittilehti  The Guardian .
 Tällä hetkellä kaupungissa on kuusi superkorttelia, joista ensimmäinen otettiin käyttöön kaksi vuotta sitten Poblenaun kaupunginosassa.
 Käytännössä superkorttelit ovat ruutukaava-aluetta, jossa ajoneuvojen käyttö on vähennetty niin, että ajaa saa vain esimerkiksi yhdeksän korttelin muodostaman alueen ulkoreunoiksi jäävillä kaduilla. Ainoastaan huoltoajot ovat sallittuja superkorttelien sisällä.
 Superkortteleissa autottomat kadut otetaan jalankulkijoiden ja pyöräilijöiden käyttöön sekä vaikkapa leikkipuistoiksi. Barcelonalaisen ISGlobal-tutkimuskeskuksen tekemien laskelmien mukaan kaupunki välttyisi jopa 667 ennenaikaiselta kuolemalta, mikäli se toteuttaisi visionsa yhteensä 503 superkorttelista.
 ISGlobalin raportin mukaan kaupungin typpioksidipäästöt pienenisivät 24 prosentilla. Tämänhetkinen typpioksiditaso on Barcelonassa 47 mikrogrammaa kuutiometriä kohden, kun Maailman terveysjärjestö WHO:n suositus on korkeintaan 40 mikrogrammaa kuutiometriä kohden. Superkorttelisuunnitelman myötä Barcelonan typpioksidiluku putoaisi 36:een.
 Keskimääräisen barcelonalaisen odotettu elinikä kohoaisi lähes 200 päivällä, mikä säästäisi kaupungille 1,7 miljardia euroa vuodessa, raportissa kerrotaan.
 Numerot ovat suuntaa antavia
 – On tärkeää muistaa, että esittelemämme tiedot ovat arvioita. Tuloksiamme on syytä tulkita varovaisesti. Mutta välittämättä tarkoista luvuista, tämä tutkimus osoittaa, että superkortteleiden kaltaisella kaupunkisuunnittelulla on merkittäviä vaikutuksia yleiselle terveydelle, tutkimusten johtaja  Natalie Mueller  sanoi The Guardianille.
 Hänen mukaansa Barcelona tarvitsee superkortteleiden lisäksi myös muita strategioita ilmanlaadun parantamiseksi, liikunnallisuuden edistämiseksi ja ilmastonmuutoksen vastaiseen taisteluun.
 – Meidän on syytä muuttaa ajatusmalliamme autokeskeisestä kapunkimallista ihmiskeskeiseen ajatteluun, Mueller sanoi.
 Poblenaun kaupunginosan pilottikokeilu sai aluksi vastustusta osakseen esimerkiksi autoilevilta asukkailta ja myös paikallisten yritysten pelättiin kärsivän. Guardianin mukaan vastustus on kuitenkin haihtunut ja ihmiset ovat alkaneet nauttia autottomasta asuinympäristöstään.
 Paikallisten yritysten määrä on kasvanut kolmanneksen ja ihmiset ovat alkaneet liikkua enemmän.

Tutkimus: Barcelonan "superkorttelit" voisivat säästää satoja ihmishenkiä – autot pois kaduilta ja leikkikentät tilalle


Summary: Vapaa-ajallaan Tuominen metsästää Brysselin parhaita frittejä puolisonsa Tuomas Vimman kanssa.

Pöydässä on savulohta, salaatteja, riistamakkaraa ja janssoninkiusaus. Suomalainen seisova pöytä tyhjenee, kun kansainväliset toimittajat kauhovat ruokaa EU-edustuston saunaillassa.
 – Jengi ihan ahmii janssoninkiusausta, kertoo ruoan valmistanut  Jenni Tuominen  muutamaa päivää myöhemmin.
 EU-edustusto on palkannut hänet pitämään huolta edustuston tarjoiluista nyt kun Suomi on EU:n puheenjohtajamaa, ja vieraita kulkee ovesta solkenaan.
 Tuominen saapuu haastatteluun suoraan kauppareissulta. Hän on asunut Brysselissä kohta vuoden päivät yhdessä kirjailijapuolisonsa  Tuomas Vimman  kanssa.
 Reppu selässään Tuominen on tottunut kulkemaan Brysselin katuja ja poimimaan pikkuliikkeistä raaka-aineita.
 Hän on muutaman kollegansa kanssa vastuussa siitä, että eurooppalaiset diplomaatit saavat hyvää suomalaista ruokaa.
 Alkusyksyn illalliselle repussa kulki kokonaisten heinäsorsien nippu, jotka Tuominen valmisti alusta loppuun, räpylöistä pannulle. Lintujen suolistaminen ja niiden kaikkien osien käyttäminen liemiin ovat oppeja Ranskan kuuluisasta Le Cordon Bleu -kokkikoulusta, josta 42-vuotias Tuominen valmistui muutama vuosi sitten.
 – Heinäsorsia saa täältä tosi edullisesti ja lintuja myydään kokonaisena, Tuominen kertoo.
 Edustusto kuin suuri savusauna
 Vakiohitti kansainvälisille vieraille on ollut savustettu kala. Mitä kalaa savustuspönttöön laitetaankin, menekki on Tuomisen mukaan hyvä. Pelkästään heinäkuussa edustuston sisäpihalla valmistui 400–500 kiloa savukalaa.
 – Koko talo haisee välillä ihan savusaunalta ja saan toiveita yläkerroksista, että pönttöä välillä vähän siirrettäisiin.
 Raaka-aineet hankitaan läheltä, mikä on järkevää jo ilmastopäästöjen takia. Muutamia ruoka-aineita kannattaa kuitenkin kuljettaa Suomesta saakka. Mätiä, jota ei Suomessa pastöroida, kuhaa, hirvenlihaa, silakkaa, lipstikkaa ja kaljamaltaita saaristolaisleivän tekemiseen on vaikeaa löytää Keski-Euroopasta.
 Parhaiden ranskalaisten metsästys jatkuu
 Bryssel on Tuomisen mielestä kuin pieni kylä. Kaupungissa on monta pientä keskustaa kulmabaareineen ja kauppoineen. Grand Place on turisteille.
 Kaupungin ravintolatarjonnassa yksi parhaista puolista on afrikkalainen keittiö. Belgialainen perinneruoka muistuttaa hänestä pitkälti suomalaista.
 – Ardenneilta tulee hyvää possua ja Belgiassa on muutenkin hyviä raaka-aineita. Mutta onko Belgia suuri ruokamaa, ei ehkä. Täällä tykätään fritata aika paljon asioita, Tuominen sanoo diplomaattisesti.
 Tuominen ehtii aina silloin tällöin miehensä  Kusti Miettisen  (Tuomas Vimma) kanssa metsästämään kaupungin parhaita frittejä eli ranskalaisia, tai vielä paremmin Belgian perunoita.
 Kun pariskunta oli asunut kaupungissa muutaman kuukauden, kysyi Miettinen suosituksia parhaista kioskeista Belgian Suomi-yhteisöltä Facebookissa. Vinkkejä tuli paljon.
 – Place Jourdanella oleva Maison Antoine on paikka, jossa olemme käyneet muutamiakin kertoja. Mutta pitää olla tarkkana, keneltä perunat ostaa. Tietty vanhempi nainen tekee parhaat. Ostamme perunoita vain silloin, kun hän on myymässä, Tuominen kertoo viitaten legendaariseen kioskiin.
 Hän nauraa joutuvansa pian vaateostoksille.
 – Kävelen noin neljän kilometrin matkan töihin edestakaisin ja kolme kertaa viikossa juoksen. Pitää ehkä kohta juosta useammin.

Jenni Tuominen kokkaa Suomi-ruokaa EU-väelle Suomen edustustossa Brysselissä – "Jengi ihan ahmii janssoninkiusausta"


Summary: Yhdysvaltain presidentti Donald Trump tuomitsi iskut öljynjalostamoihin.

Saudi-Arabia on joutunut vähentämään öljyntuotantoaan alle puoleen normaalista  varhain lauantaina tapahtuneiden drooni-iskujen  vuoksi.
 Saudi-Arabian valtion öljy-yhtiö Aramco kertoo verkkosivuillaan, että päivittäisestä raakaöljyn tuotannosta vähennetään 5,7 miljoonaa barrelia.  CNN :n mukaan öljynviejämaiden yhteisön OPEC:n viimeisimpien tilastojen mukaan Saudi-Arabia tuotti elokuussa 9,8 miljoonaa barrelia päivässä.
 Aramcon mukaan Abqaiqin ja Khuraisin öljyntuotantolaitoksien tulipalot on saatu hallintaan, eikä kukaan loukkaantunut iskuissa.
 Jemenin huthikapinalliset ilmoittautuivat iskujen tekijöiksi heti tuoreeltaan iskujen jälkeen. Kapinallisten edustaja kertoi televisioidussa puheessaan, että yhteensä kymmenen droonia iski Abqaiqin ja Khuraisin öljyntuotantolaitoksiin.
 Hän varoitti, että iskut tulevat olemaan aina vain pahempia, ellei sota Jemenissä lopu.
 Pompeo syytti Irania
 Yhdysvaltain ulkoministeri  Mike Pompeo  syytti lauantai-iltana iskuista Irania.
 – Teheranin vastuulla on yli 100 hyökkäystä Saudi-Arabiaan, samaan aikaan kun (Iranin presidentti Hasan)  Ruhani  ja (Iranin ulkoministeri Mohammed Javad)  Zarif  esittävät olevansa diplomaattisia. Kaikkien rauhanyritysten keskellä Iran on nyt käynnistänyt ennennäkemättömän hyökkäyksen maailman energiavarantoja kohtaan. Ei ole mitään todisteita, että hyökkäykset tulivat Jemenistä, Pompeo twiittasi.
 Iran tukee Jemenin huthikapinallisia, Saudi-Arabia tukee Jemenin hallitusta. Yhdysvallat taas on Saudi-Arabian liittolainen.
 Yhdysvaltain presidentti  Donald Trump  tuomitsi iskut. Valkoisen talon lausunnon mukaan väkivaltaiset iskut siviilialueita ja maailmantaloudelle elintärkeää infrastruktuuria vastaan pahentavat konfliktia ja syventävät epäluottamusta.
 Trump keskusteli puhelimitse tapahtumista Saudi-Arabian kruununprinssin  Mohammed bin Salmanin  kanssa ja tarjonnut maalle tukeaan.
 Öljyn hinnan odotetaan nousevan
 Raakaöljyn hinnan uskotaan nousevan jopa useita dollareita barrelilta, kun markkinat aukeavat viikonlopun jälkeen. Yhdysvallat on jo ilmoittanut olevansa valmis vapauttamaan raakaöljyä strategisista varastoistaan avittaakseen kansainvälisiä markkinoita.
 – Öljyn hinta tulee pomppaamaan tämän hyökkäyksen vuoksi. Jos Saudien öljyntuotannon ongelmat jatkuvat, strategisten öljyvarastoiden käyttö tuntuu todennäköiseltä ja järkevältä, Columbian yliopiston energiapolitiikan osaston johtaja  Jason Bordoff  arvioi uutistoimisto Reutersille.
 Valkoisen talon lausunnon mukaan väkivaltaiset iskut siviilialueita ja maailmantaloudelle elintärkeää infrastruktuuria vastaan pahentavat konfliktia ja syventävät epäluottamusta.
 – Yhdysvaltojen hallitus tarkkailee tilannetta ja on yhä sitoutunut varmistamaan, että maailmanlaajuiset öljymarkkinat ovat vakaat ja energiantoimitukset jatkuvat, lausunnossa sanottiin.
 Strategiset öljyvarastot ovat hätävarastoja, joiden on tarkoitus turvata kansallinen turvallisuus ja talous energiakriisien aikana. Yhdysvaltain lisäksi monilla muillakin mailla on omat varmuusvarastot. Suomessa varmuusvarastojen hoidosta vastaa Huoltovarmuuskeskus.
 Lue myös:
 Saudi-Arabiassa drooni-iskuja merkittävän öljy-yhtiön tuotantolaitoksiin – Uutistoimistot: Öljyntuotannossa häiriöitä

Isku öljykentille vähensi Saudi-Arabian tuotannon alle puoleen – Öljyn hinnan uskotaan nousevan reippaasti, Pompeo syyttää Irania iskuista


Summary: Suomen paras olut -kilpailu järjestettiin tänä vuonna yhdeksännen kerran.

Vuoden 2019 paras suomalainen olut on valittu. Voittajaksi vuosittaisessa Suomen paras olut -kilpailussa selvisi tällä kertaa kuopiolaisen Iso-Kallan Panimon Groteski-olut. Groteski-olut osallistui kilpailuun sarjassa muut oluet.
 Olut on tyyliltään Piwo Grodziskie, ja sille on tyypillistä mieto alkoholipitoisuus sekä vehnäoluen ja savun aromit.
 – Finaalituomaristo piti olutta raikkaana ja mielenkiintoisena ja se olikin finaalin ylivoimainen voittaja, kertoo finaalituomariston puheenjohtaja  Mariaana Nelimarkka  tiedotteessa.
 Tuomaristo arvosti harvinaisen tyylin esittelemistä Suomessa.
 Suomen paras olut -kisa järjestettiin tänä vuonna yhdeksännen kerran, ja sen tavoite on nostaa suomalaisten oluiden arvostusta sekä tehdä oluita ja niiden valmistajia tunnetuiksi.
 Tänä vuonna kilpailuun ilmoittautui 46 panimoa, jotka kisasivat yhteensä 300 eri oluella.

Suomen paras olut on valittu – kuopiolaisen panimon tuotteelle ylivoimainen voitto


Summary: Humberton odotetaan vahvistuvan hurrikaaniksi muutaman päivän kuluessa.

Humberto-myrsky on  vahvistunut trooppiseksi myrskyksi , kertoo Yhdysvaltain kansallinen hurrikaanikeskus NHC. Myrskytuulten nopeus on runsaat 18 metriä sekunnissa.
 Humberton ennustetaan vahvistuvan hurrikaaniksi kahden tai kolmen päivän kuluessa
 NHC:n mukaan trooppinen myrsky sijaitsee noin 210 kilometriä koilliseen Abaco-saarista sekä noin 365 kilometrin päässä Grand Bahama -saarella sijaitsevasta Freeportin kaupungista. Myrsky kulkee luoteeseen.
 Hurrikaani Dorianista toipuville saarille odotetaan voimakkaita tuulia ja rankkasateita viikonlopun aikana. Itse myrskyn arvioidaan kulkevan hyvin läheltä Bahamasaarten luoteispuolta kohti Floridan itärannikon merialueita viikonlopun ja alkuviikon aikana. Sen ei odoteta siirtyvän maa-alueille Floridassa.
 Trooppisen myrskyn kaltaiset tuulet ulottuvat 150 kilometrin etäisyydelle myrskyn silmästä.
 Bahamasaarten hallituksen mukaan 1 300 ihmistä on yhä kateissa Dorian-hurrikaanin jäljiltä.
 Lue myös :
 Yle Bahamalla: Tulvavesi vyörytti Adrianin taloon antiikkipöydän, nyt mereltä tulee ryönän sijaan apua ahdinkoon
 Bahamalla kadoksissa olleiden määrä väheni huomattavasti, vielä etsitään 1 300 ihmistä

Hurrikaani Dorianin runtelemien Bahamasaarten liepeillä kulkeva Humberto-myrsky on vahvistunut trooppiseksi myrskyksi


Summary: Festivaaliväki miettii eniten yleisön pääsyä Santalahteen. Kaupungin suunnitelmissa sinne kuljetaan keskustasta kävellen.

Tampereen Santalahti ei houkuttele kaupungin isoja, nykyisin Ratinassa soivia musiikkifestivaaleja. Ei ainakaan vielä.
 Santalahti on laaja alue Näsijärven ja ja Rantaväylän välissä, ja kaupungin suunnitelmissa tälle kaistaleelle mahtuu kaikkea:
 Isoja konsertteja, sirkusta tai vaikka kissanäyttelyitä. Skeittaajia ja mattopyykkäreitä, koirapuisto, lintutorni. Järvimaisema ja venesatama, talvella jääkenttä.
 Aluetta rakennetaan pala palalta. Osa on jo valmiina, ja uuden ison  tapahtumapuiston  on määrä valmistua ensi kesäksi. Kaupungin suunnitelmissa sinne mahtuu 25 000 hengen yleisö.
 Sauna Open Air, Tammerfest ja Blockfest kuitenkin odottelevat rauhassa, mitä Santalahteen on muotoutumassa. Ratina ei ole hiljenemässä.
 Tampereen Santalahti Näsinneulasta nähtynä. Pispala on järvien välissä ja keskusta kuvasta vasemmalle.  Hiedanranta on kuvan oikean yläkulman ulkopuolella. Antti Eintola / Yle
 Uusi alue ei lähitulevaisuudessa kiinnosta myöskään Hiedanrantaan asettunutta Uusi Tampere -musiikkifestivaalia. Hiedanranta on Lielahdessa, kaupungin keskustasta katsoen Santalahden "takana" Ylöjärvelle päin.
 "Saa isommat festivaalit mennä ensin"
 Muutaman välivuoden pitänyt Sauna Open Air palasi viime kesänä eikä tapahtumalla ole muuttohaluja pois keskustasta. Tuottaja  Riki Huhtala  sanoo, että Ratinanniemi on Saunan kokoiselle festivaalille juuri sopivan kokoinen paikka.
 – Jos Sauna kasvaa nykyistä isommaksi ja jos Santalahdessa kaikki toimii, niin voi olla sitten eri juttu. Mutta se ei ehkä ole Saunan tulevaisuus, miettii Riki Huhtala.
 Tamperelaisia festareita kesällä 2020 Tammerfest 16.-17.7. Ratinassa Sauna Open Air heinäkuussa Ratinassa Blockfest julkistaa festivaalipäivänsä joulukuussa 2019 Uusi Tampere 16.-17.7. jos varmistuu, että Hiedanrannan Kuivaamo on käytössä
 Missään tapauksessa Sauna Open Air ei aio ryhtyä Santalahden pioneeriksi.
 – Saa jotkut isommat festivaalit mennä ensin toteamaan, että kaikki toimii. Esimerkiksi Santalahteen kulkemiset, parkkipaikat, julkinen liikenne, meluhaitat ja mitä kaikkea siinä nyt voikin tulla, luettelee Huhtala.
 Blockfestin perustaja  Kalle Kallonen  puolestaan sanoo, että ensin täytyy "palaveroida oikeiden tahojen kanssa" ja katsoa myös, miten festivaali parhaiten kehittyy. Hän ei tässä vaiheessa halua kommentoida asiaa enempää.
 "Rammstein ei olisi edes mahtunut Santalahteen"
 Tammerfestiä on järjestetty Tampereen keskustassa jo parikymmentä vuotta, ja siellä se haluaa pysyä.
 – Ratina on meidän pääareena. Kaupunkifestivaalina me halutaan pysyä keskustassa niin kauan kuin se on mahdollista. Santalahti on harkinnan arvoinen paikka sitten siinä tapauksessa, että Ratinanniemi jää pieneksi, sanoo Tammerfestin promoottori  Timo Isomäki.
 Ratinanniemi on keskustassa ja muun muassa siksi mieluinen konserttipaikka niin yleisölle kuin järjestäjillekin. Sauna Open Air
 Isomäki sanoo käyneensä tutustumassa Santalahteen ja pitää alueen varustusta suhteellisen hyvänä. Mutta Tammerfestissä mietitään samoja asioita kuin Saunassakin – muun muassa miten saada yleisö paikalle ja taas konsertin jälkeen jouhevasti sieltä pois.
 – On siinä monta monessa. Esimerkiksi Rammstein esiintyi tänä kesänä Ratinan stadionilla kahtena elokuun iltana. Se tuotanto ei olisi edes mahtunut Santalahteen, Isomäki sanoo.
 Samaan aikaan Tammerfestin kanssa järjestettiin Uusi Tampere -festivaali Hiedanrannassa. Se on edellä mainittuihin festivaaleihin verrattuna paljon pienempi ja iältään nuorin.
 Uuden Tampereen tuottaja  Antti Hietala  sanoo, että Saunalahtea kauniiksi mutta ei juuri heille "ideaaliksi paikaksi".
 Sen sijaan Hiedanrannan Kuivaamo ympäristöineen on Hietalan mukaan täydellinen. Siellä on käytössä monta paikkaa ja myös sisätiloja, joita Santalahdessa ei ole.
 Muiden järjestäjien tapaan myös Hietala miettii yleisön liikkumista Santalahteen ja sieltä pois.
 "Santalahti on saavutettavissa jalan keskustasta"
 Tampereen kaupungilla tapahtuma-alueiden, esimerkiksi juuri Santalahden projektipäällikkönä on  Markus Joonas . Hänen mukaansa kulkua tapahtumapuistoon on kyllä mietitty: Santalahteen mennään kolmen kilometrin matka kävellen.
 – Santalahti on saavutettavissa jalan keskustasta. Kaikille isoille festivaaleille mennään kävellen, ei Tammerfestiinkään mennä autolla portille asti. Yleisö on tottunut siihen.
 Santalahdesta on täyteenmyydyn konsertin jälkeen lähdössä yhtä aikaa 25 000 ihmistä. Markus Joonas uskoo sen sujuvan.
 – Viimeisen soinnun jälkeen kaikki lähtevät kerralla. Silloin meillä on mahdollisuus ottaa yksi kaista Paasikiventietä hetkeksi käyttöön, Joonas kertoo.
 Hän uskoo, että erilaiset tapahtumat lisääntyvät kaupungissa jatkuvasti, ja siksi tarvitaan lisää myös erilaisia ja erikokoisia tapahtumapaikkoja. Viittä vaille valmis Santalahti on tästä yksi esimerkki, ja kannelle junaraiteiden päälle rakennettava Areena toinen.
 Santalahteen kulku helpottuu sitten, kun ratikan toinen vaihe Pyynikintorilta Lielahteen valmistuu. Siihen menee tosin aikaa, sillä valtuusto päättää sen rakentamisestakin vasta ensi vuoden syksyllä.

Tampereen Ratina ei hiljene, kun Santalahden tapahtumapuisto valmistuu – "Kaupunkifestivaalina halutaan pysyä keskustassa"


Summary: Kasvattajat työskentelevät kolmessa vuorossa, laboratoriota muistuttavissa oloissa. Näpistämisestä seuraa potkut.

SMITHS FALLS, KANADA  Makean kostea, läpitunkeva lemu löyhähtää autoon Canopy Growth -yhtiön kannabistehtaan pysäköintialueella. Imelän hajun lisäksi parkkialue pursuaa autoja.
 Eikä parkkipaikkoja juuri päivän mittaan tyhjene, sillä tehtaalla painetaan töitä kolmessa vuorossa.
 Kannabistehtaasta on tullut kanadalaisen Smiths Fallsin pikkukaupungin suurin työnantaja. Viisi vuotta sitten yhtiön leivissä työskenteli viisi ihmistä, nyt 1 300. Kaupungin johto luonnehtii tehdasta entiselle muuttotappiopaikkakunnalle taivaanlahjaksi.
 Kannabisteollisuuden kasvua on siivittänyt Kanadan päätös laillistaa aikuisille myös kannabiksen viihdekäyttö viime vuoden lokakuussa. Kanadasta tuli tuolloin ensimmäinen kannabiksen kokonaan laillistanut läntinen teollisuusmaa.
 Kehittyvä teollisuudenala on lassonnut riveihinsä asiantuntijoita eri puolilta Kanadaa, kuten  Todd Douglasin  ja  Robert Marcantonion . Molemmat ovat muuttaneet piskuiseen Smiths Fallsiin kannabistyön perässä.
 Canopy Growth Corporation kasvattaa kannabista ja tekee kannabistuotteita Tweed-brandille.  Kasvatuksen asiantuntijoina toimivat Robert Marcantonio (vas.) ja Todd Douglas.  Nina Svahn / Yle
 "Se, mistä aiemmin piti vaieta, on meriitti"
 Sekä Douglasia että Marcantoniota hyödytti työpaikan saannissa ratkaisevasti kokemus kannabiksen kasvattamisesta. Miehet naurahtavat, että se, mistä aiemmin piti työhaastatteluissa vaieta, oli Canopy Growthilla meriitti.
 Ennen kannabiksen viihdekäytön laillistamista kasvia sai Kanadassa kasvattaa terveysministeriön erityisluvalla lääkekäyttöön. Tuolloin Douglas toimi viranomaisten hyväksymänä kannabiskasvattajana, joka viljeli kasvia lääkkeeksi kroonisesti sairaalle henkilölle.
 Marcantonio puolestaan kasvatti viranomaisten luvalla kannabista kipulääkkeeksi omaan olkapäävaivaansa. Se näyttää olleen hänelle Canopy Growthin palkkalistoille pääsemiseksi suurempi ansio kuin juristin koulutus, sillä lakimiehen sijaan Marcantonion käyntikortissa lukee tuotannon ja laadun asiantuntija. Samalla tittelillä tehtaassa työskentelee myös Douglas.
 Laadun ja kasvatuksen valvonnassa työsarkaa riittää molemmille, sillä yli 40 000 neliömetrin tehtaalla on useita satoja neliöitä kannabiksen kasvatushalleja.
 Tehtaalla puhutaan systemaattisesti kannabiksesta, ei marijuanasta, vaikka kasvi on sama.
 Kannabistuottajista osa on halunnut tehdä pesäeron marijuana-termiin, koska he katsovat sen  kantavan rasistista painolastia.  Meksikolaislähtöinen sana nousi laajempaan käyttöön Yhdysvalloissa 1900-luvun alussa, ja se liitettiin erityisesti mustiin ja muihin vähemmistöryhmiin, joiden väitettiin sen  vaikutuksen alaisena syyllistyvän rikoksiin .
 Laboratoriomaisiin oloihin ei asiaa ilman suojavarusteita
 Douglas ja Marcantonio pukeutuvat suojatakkeihin ja kenkäsuojiin ja kehottavat vierailijaa tekemään samoin ennen kuin johdattavat modernista aulasta sisään tehtaan uumeniin, kasvattamotiloihin.
 Sisälle ei haluta likaa eikä taudinaiheuttajia vierailijoiden mukana, eikä ylipäätään ketään ohi kulunvalvonnan.
 Smiths Fallsin tehtaalla kannabis kasvaa satojen neliöiden halleissa, joihin ei ole asiaa ilman kulkulupaa ja suojavarusteita.  Nina Svahn / Yle
 Nopeasti selviää, että vieraillekin annettu kulkukortti on syytä pitää helposti käsillä, sillä mihinkään tilaan tehtaan tuotantoalueilla ei pääse kulkematta läpi lukitun oven. Vaikka sisään mentäisiin yhdellä oven avauksella, kaikkien on näytettävä kulunvalvontalätkänsä lukulaitteeseen.
 Työtä kannabistehtaassa seurataan kameroin. Jos joku erehtyisi ottamaan työpaikaltaan mukaansa kannabista, se olisi potkujen peruste. Tosin tällaista ei ole ainakaan Douglasin ja Marcantonion mukaan koskaan Smiths Fallsin tehtaalla tapahtunut.
 Kasvattamossa säädellään jopa tuulta
 Kaksikko pysähtyy ensimmäisenä esittelemään valtavan emokasvien kasvatustilan. Ikkunoiden takana avautuu koulun juhlasalin kokoluokkaa oleva kasvatushuone. Laihahkon mustaherukkapensaan kokoisia kasveja on asetettu siisteihin riveihin satoja.
 Douglas ja Marcantonio tekevät selväksi, että mitään ei jätetä tehtaalla sattuman varaan.
 – Lämpötila on säädetty 21–23 asteeseen, isot tuulettimet pyörittävät ilmaa ja luovat hyvät kasvuolosuhteet, Douglas kertoo.
 Marcantonio täydentää, että kasvit eivät suinkaan kasva mullassa vaan erityisissä vesiviljelyruukuissa, vyötärön korkeudelle nostetuilla kasvatusalustoilla. Muoviputkista ruukkuihin virtaa tarkkaan optimoitu ravintoliuos.
 Kun kannabissato on valmis korjattavaksi, siitä otetaan talteen kukinnot ja lehdet. Muu kasvijäte pitää lain mukaan hävittää.  Nina Svahn / Yle
 Kukintojen ja lehtien leikkaaminen vaatii tarkkuutta ja sorminäppäryyttä.  Nina Svahn / Yle
 Kannabissato korjataan huolellisesti.  Nina Svahn / Yle
 Kasvattamossa simuloidaan myös vuorokauden kiertoa. Kasvatushuoneen kirkkaat kattovalot sammuvat "yön" ajaksi. Kasvuvaiheesta riippuen päivä kestää 12–18 tuntia.
 Kun siirrytään käytävältä sisälle kasvatushalliin kasvien viereen, suojautumisen taso nousee entisestään. Kamera pyyhitään desinfiointilapuilla, suojatakki vaihdetaan hupulliseen kertakäyttöiseen suojahaalariin ja kasvot peitetään hengityssuojalla.
 Tehtaalla kaikesta toiminnasta huokuu ammattimaisuus ja tarkkuus.
 Yhtiö haluaa parantaa kannabiksen mainetta
 Canopy Growthissa tiedetään hyvin kannabiksen huono maine, ja mielikuvien muuttamiseksi tehdään hartiavoimin töitä. Yhtiön markkinoinnista ja viestinnästä vastaava  Jordan Sinclair  pitää omana tärkeimpänä tehtävänään kannabiksen maineen parantamista.
 Tehtaan yhteydessä on infotila, jossa välitetään tietoa kannabiksesta ja sen historiasta. Vierailijat pääsevät myös katsomaan kasvatustiloja lasin takaa erityiseltä ylätasanteelta.
 Canopy Growth -yhtiön viestintäpäällikkö Jordan Sinclair pitää tärkeimpänä tehtävänään kannabiksen stigman poistamista.  Nina Svahn / Yle
 Sinclairin mukaan monella on vääränlaisia ennakko-oletuksia siitä, miltä kannabistehdas näyttää.
 – Usein kuulemme ihmisten odottaneen, että täällä olisi paljon hippejä ja muuta tyypillisempää pilvenpolttokulttuuria, Sinclair kertoo.
 – Sen sijaan tämä on kehittynyt organisaatio. Meillä työskentelee paljon korkeasti koulutettuja, joilla on intohimo rakentaa uutta bisnestä ja tuotetta.
 Yhtiö on tehnyt Smiths Fallsin jättitehtaaseen 300 miljoonan Kanadan dollarin eli noin 204 miljoonan euron investoinnit, mutta voittoa se ei vielä tuota.
 – Uskomme, että parissa lyhyessä vuodessa pääsemme omillemme ja käännymme reippaasti voitolliseksi, Sinclair sanoo.
 Trudeau halusi sulkea laittomat huumemarkkinat
 Kanadan pääministeri  Justin Trudeaun  liberaalihallitus tavoitteli kannabiksen laillistamisella sitä, että tuottajat saataisiin viranomaisvalvonnan ja verotuksen piiriin.
 Trudeaun näkemyksen mukaan kieltopolitiikka ei ole onnistunut suojaamaan lapsia, ja  laillistaminen on välttämätöntä  laittomien kannabismarkkinoiden nujertamiseksi.
 Canopy Growthilla ajatellaan pitkälti samalla tavalla. Viestintäpäällikkö Jordan Sinclair haluaa painottaa, että laillistamisen myötä kannabistuotanto on paitsi läpinäkyvämpää, myös hyödyksi valtiontaloudelle.
 – Kannabislainsäädännöllä on paljon myönteisiä vaikutuksia. Meitä lisensoituja tuottajia voidaan saattaa tarvittaessa edesvastuuseen, ja tuomme valtion kirstuun rahaa veroina, Sinclair sanoo.
 Lasse Isokangas / Yle
 Laillistamisen jälkeen Kanadan valtio sai ensimmäisen viiden ja puolen kuukauden aikana kannabisteollisuudesta  verotuottoa 186 miljoonaa Kanadan dollaria  eli reilut 125 miljoonaa euroa.
 Sinclair sanoo laillisten kannabistuottajien tehneen kuitenkin vasta pienen loven kasvin laittomaan tuotantoon.
 Kannabiksen laillistamisen vastustajien yksi argumenteista onkin juuri tämä.
 Trudeaun lupauksista huolimatta laiton kannabistuotanto on jatkunut vahvana. Ensihavaintojen mukaan laillisten markkinoiden tuotantomäärät eivät ole riittäneet vastaamaan kysyntään, mikä on arvostelijoiden mielestä  jopa vahvistanut laittomia markkinoita.
 Kanadan kannabislainsäädännön on myös sanottu suosivan isoja tuottajia ja tekevän pienten yksittäisten kasvattajien pääsyn laillisille markkinoille hankalaksi.
 Viranomaiset valvovat kannabistuottajia
 Kanadan viranomaiset ovat myöntäneet noin 170 kannabiksen tuotantolisenssiä noin sadalle yhtiölle. Valvontaviranomaisen tarkastuksia tuotantolaitoksiin voi tulla milloin tahansa. Lisenssin voi menettää, jos epäkohtia tai sääntörikkomuksia havaitaan.
 Canopy Growthin tehtaalla Todd Douglas ja Robert Marcantonio listaavat, millaisella tarkkuudella viranomaiset valvovat tuotantoa.
 Jokainen tehtaan kannabiskasvi on numeroitu. Kukintojen ja lehtien irrottamisen jälkeen kasvijäte hävitetään viranomaisten ohjeiden mukaisesti. Sitä ei käytetä esimerkiksi hamppukuidun lähteenä.
 Tehtaalla tiukkoihin sääntöihin ja määräyksiin näytetään kuitenkin suhtautuvan ymmärtäväisesti. Todd Douglas luonnehtii Kanadan terveysministeriötä pomoksi, joka määrää ja häntä totellaan.
 Kannabiksessa on useita ainesosia, mutta huumaava vaikutus tulee tetrahydrokannabinolista, THC:stä.  Nina Svahn / Yle
 Parhaillaan viranomaiset ja tuottajat valmistautuvat kannabismarkkinoiden vapauttamisen kakkosvaiheeseen, sillä joulukuun puolivälissä Kanada sallii myös syötävien kannabistuotteiden valmistuksen ja myynnin. Niitäkään ei saa myydä alaikäisille.
 Syötävien tuotteiden myötä Canopy Growth palauttaa Smiths Fallsin tehtaan osittain alkujuurilleen, sillä aiemmin samoissa tiloissa toimi vuosikymmeniä Hershey’sin suklaatehdas.
 Viestintäpäällikkö Jordan Sinclairin mukaan syötävistä tuotteista yhtiö aikoo keskittyä nimenomaan kannabissuklaaseen sekä kannabista sisältäviin virvoitusjuomiin. Molempien tuotantolinjat tehtaalla ovat jo valmiina.
 – Syötävät kannabistuotteet ovat iso osa markkinoita. Esimerkiksi Yhdysvaltojen Coloradossa ne ovat noin puolet markkinoista. Toisin sanoen meillä on teoriassa mahdollisuus tuplata tuottomme, Sinclair laskee.
 Pakkausten oltava lapsiturvallisia
 Syötävien kannabistuotteiden markkinoille tulo on herättänyt huolta siitä, että tuotteet houkuttaisivat erityisesti nuoria ja lapsia. Kannabiksen huumaava ainesosa, THC, vaikuttaa voimakkaimmin juuri niihin  aivojen osiin, jotka nuorilla vasta kehittyvät.
 Kanadassa onkin yritetty välttää esimerkiksi Coloradossa tehdyt virheet. Siellä lasten  kannabismyrkytykset lisääntyivät  syötävien kannabistuotteiden tultua markkinoille. Julkisuudessa osasyyksi on arvioitu syötävien kannabistuotteiden houkuttava ulkonäkö, joka  voi erehdyttää lapsia.
 Kanadan terveysministeriö julkistikin kesäkuussa  tiukat ohjeet syötäville kannabistuotteille.  Niiden pakkausten pitää olla lapsiturvallisia, eivätkä kääreet tai tuotteiden muoto saa houkutella lapsia ja nuoria.
 Kannabistehtaan toiminta alkoi lääkekannabiksesta, jota käytetään esimerkiksi kivunhoidossa. Kanadassa lääkekäyttö on kuitenkin selvästi viihdekäyttöä pienempää.
  Nina Svahn / Yle
 Viranomaiset käyvät tuotteet läpi tapauskohtaisesti ennen myyntiluvan myöntämistä, mutta esimerkiksi  kannabisnallekarkkia on turha yrittää saada markkinoille.
 Lisäksi viranomaiset asettivat rajan kannabiksen huumaavalle ainesosalle, tetrahydrokannabinolille, THC:lle. Sitä saa olla kussakin paketissa enintään 10 milligrammaa.
 Canopy Growthin Sinclair ei vastusta säädöksiä ja rajoituksia lasten suojaamiseksi, päinvastoin. Hän haluaa kuitenkin muistuttaa, että Kanadassa alaikäiset saavat jo nyt helposti kannabista laittomilta markkinoilta.
 Maailman terveysjärjestön  WHO:n selvityksen mukaan  15-vuotiaat kanadalaisnuoret käyttävät maailmassa toiseksi eniten kannabista.
 – Iso osa kannabislainsäädäntöä suunniteltiin niin, että lapset eivät saisi kannabista käsiinsä. Nykyään he voivat hankkia sitä laittomilta huumekauppiailta, jotka eivät tarkista papereita, Sinclair sanoo.
 Kannabiskokeilut yleistyneet vanhemmissa ikäluokissa
 Kanada on asettanut kannabiksen käytölle 18 vuoden ikärajan. Osassa provinsseista ikäraja on kuitenkin korkeampi. Esimerkiksi Ontariossa pitää olla 19-vuotias, jotta voisi ostaa kannabista.
 Myöskään Canopy Growthin tehtaanmyymälään ei ole alaikäisellä asiaa. Ilmoitus 19 vuoden ikärajasta on liimattu oveen.
 Tällä hetkellä kannabistehtaalta ei tosin myydä kannabista aikuisillekaan, sillä Ontariossa tehdasmyynti ei ole vielä sallittua. Tehtaanmyymälässä myydään oheistuotteita, kuten hajun sisällään pitäviä pussukoita, piippuja sekä monenmoisia brändituotteita t-paidoista viltteihin.
 Eläkkeellä oleva sairaanhoitaja  Vera Gilmour  on pysähtynyt tutkimaan t-paitatarjontaa. Hän asui pitkään Smiths Fallsissa ja muistaa hyvin, kuinka tuhansia ja tuhansia ihmisiä tuli aikanaan suklaatehdasvisiitille.
 Ontarion nykylainsäädännön mukaan tehtaanmyymälästä ei voi ostaa kannabista, mutta oheistuotteita kylläkin. Vera Gilmour on tullut tutustumaan tehtaaseen ja sanoo muuttaneensa suhtautumistaan kannabikseen.  Nina Svahn / Yle
 Gilmour arvelee, että kannabistehtaasta voisi tulla vielä samanlainen turistirysä. Hän on itsekin joutunut muuttamaan mielipidettään kannabiksesta.
 – Kannabis voisi olla erittäin tärkeä dementian, vanhusten ja ahdistuneiden hoidossa. En olisi ikinä uskonut, että voin hyväksyä kannabiksen. Luulen, että joskus voisin itsekin kokeilla sitä, Gilmour pohtii.
 Gilmour ei ole ajatuksineen yksin. Laillistamisen jälkeen kannabiskokeilut ovat kanadalaisviranomaisten selvityksen mukaan lisääntyneet nimenomaan vanhemmissa ikäluokissa.
 Tosin samaan aikaan Kanadan tilastokeskus huomauttaa, että koska kannabiksen vapauttava laki on ollut voimassa vasta alle vuoden,  sen vaikutuksia on vielä vaikeaa arvioida.
 "Smiths Falls koki täyskäännöksen"
 Kannabistehdas on mullistanut koko Smiths Fallsin kaupungin taloustilanteen.
 Reilun 8 000 asukkaan pikkukaupunki kärvisteli pahoissa talousvaikeuksissa vielä vajaa vuosikymmen sitten, kun suklaatehdas oli lyönyt lapun luukulle.
 Canopy Growth Corporation kasvattaa kannabista ja tekee kannabistuotteita Tweed-brandille sekä lääkekannabista. Tehdas on entinen Hersheys-suklaatehdas, joka lopetti toimintansa vuosia sitten.  Nina Svahn / Yle
 Pormestari  Shawn Pankow  on seurannut aitiopaikalta kaupunkinsa nousua kanveesista.
 – Menetimme lyhyessä ajassa lähes 2 000 työpaikkaa. Talous oli kuralla ja luottamus alamaissa. Mutta nyt olemme yksi Kanadan nopeimmin kasvavista alueista, Pankow kertoo.
 Pormestari myhäilee, että kun Canopy Growth etsi toimitiloja, Smiths Fallsin päättäjät rohkenivat tarttua tilaisuuteen. Kaikkia kaupunkilaisia kannabistehtaan tulo ei suinkaan miellyttänyt.
 Osa pelkäsi rikollisuuden kasvavan ja Smiths Fallsin muuttuvan Kanadan kannabispääkaupungiksi, jossa joka nurkalla joku polttaa.
 Pormestari Pankow on hyvillään, että mikään näistä peloista ei toteutunut.
 – Täällä ei tapahtunut mitään muuta kuin se, että rahat saatiin pois laittomilta markkinoilta ja kaupunki nostettua todennäköisesti historiansa parhaaseen tilanteeseen. Olimme avarakatseisia ja maailmamme on muuttunut kokonaan, Pankow iloitsee.
 Smiths Fallsin pormestari Shawn Pankow sanoo kannabistehtaan mullistaneen kaupunkinsa tilanteen täysin: nyt sekä asukasluku että verotulot kasvavat.  Nina Svahn / Yle
 Smiths Fallsin asukasluku on kääntynyt nousuun, mikä puolestaan on heijastunut asuntomarkkinoihin. Pormestarin mukaan nopeimmillaan asunnot myydään tunneissa, ja ylipäätään kaupungissa asuntojen hinnat ovat nousseet.
 Moni kaupunkilainen on huomannut kotinsa arvon nousseen kymmeniä tuhansia muutamassa vuodessa, pormestari sanoo.
 – Asunnoista käydään täällä nykyään kiivaita tarjouskilpailuja. Kysyntään vastatakseen moni rakennuttaja on kiihdyttänyt hankesuunnitelmiaan kaupungissamme, Pankow kertoo.
 Asukasluvun lisääntyessä kaupunki on päässyt nauttimaan myös kasvavista verotuloista. Niillä on korjattu kaupungin infrastruktuuria sekä tehty pormestarin mukaan myös elämänlaatua parantavia muutoksia.
 – Tässä maailmanajassa, kun moni teollisuus siirtää toimintoja ulkomaille ja automaatio ja tekoäly muuttavat tulevaisuutta, tällaisen kasvubisneksen saaminen on ollut valtava taivaanlahja, Pankow sanoo.
 Lue lisää:
 Kanada laillisti kannabiksen – seuraavatko muut maat? Professori: Nykyinen kieltopolitiikka ei ole ollut kovin onnistunutta
 Kevytkannabis saapui Viroon – Suomalaisturistin ei kannata ostaa tuliaisiksi Virossa laillisia tuotteita
 Ihmerohdoksi hehkutetun CBD-hamppuöljyn suosio kasvaa Euroopassa, mutta pullossa voi piillä terveysriski – Suomeen tuotteita tulee porsaanreiän kautta
 Sveitsissä kasvaa uusi laillinen kannabisbisnes – hampusta tehdään voiteita, ravintolisiä ja sätkiä, mutta tuotteiden vaikutuksista ei ole varmaa tietoa

Suklaatehdas löi lapun luukulle, mutta nyt samoissa tiloissa kasvaa kannabis – pilven laillistaminen Kanadassa pelasti kituvan pikkukaupungin


Summary: Fimea alkaa pyytää markkinaosuustietoja ongelmalääkkeistä, jolloin niiden korvaamiseen voidaan varautua paremmin.

Lääkkeiden  saatavuusongelmat  jatkuvat edelleen, eikä niille näy loppua. Ongelman hoitamiseen on tulossa kuitenkin pientä helpotusta, kun lääkealan valvojan Fimean uusi lääkehaku valmistuu.
 Hankaluuksiin on törmätty silloin, kun lääkärin määräämä reseptilääke on loppunut toimitusvaikeuksien takia. Apteekki voisi vaihtaa lääkkeen muuhun, jos lääkärin vain saa kiinni ja hän hyväksyy lääkevaihdon.
 Aina se ei onnistu saman tien ja vaihtorumba vie aikaa, vaivaa ja aiheuttaa tarpeetonta hammasten kiristelyä.
 Hakukone kertoo, jos lääke on loppu
 Fimea on nyt muuttamassa lääkepulasta ilmoittamista ja tiedottamista. Fimeassa on rakenteilla tietokanta, josta näkee, onko lääkettä saatavilla.
 Fimea julkaisee jo nyt kaikki  saatavuushäiriöt  verkkosivuillaan pdf-lomakkeina. Tiedot eivät kuitenkaan vielä näy Fimean sivuilla olevassa  lääkehaussa .
 Uusi järjestelmä näyttää lääkkeen perustietojen lisäksi onko sitä saatavilla. Lääkäri voi reseptiä kirjoittaessaan vaihtaa lääkkeen heti toiseen, jos alunperin kaavailtua lääkettä ei olekaan apteekeissa. Samalla voi katsoa milloin alkuperäistä lääkettä voi taas olla saatavilla.
 Saatavuuden tarkistaminen lääkäreille rutiiniksi
 Uudessa häiriöilmoituksessa pyydetään lisäksi tietoa siitä, onko lääkkeelle olemassa vaihtoehtoja.
 Tietokantaa varten Fimea alkaa kerätä häiriötietoja  uudella tavalla ensi kuun alusta lähtien . Hakutoiminnon pitäisi olla valmis vuoden vaihteessa, jolloin sen käyttöä voidaan viestiä tarkemmin myös lääkäreille.
 Koska saatavuusongelmat alkavat olla kroonisia ja globaaleja, lääkkeen saatavuuden tarkistamisesta voi tulla lääkäreille uusi käytäntö.
 Liikesalaisuuksista apua ennakointiin
 Uutta ilmoittamisessa on myös se, että lääketoimittajilta pyydetään tietoja lääkkeen markkinaosuuksista. Liikesalaisuuden piirissä olevaa tietoa ei julkaista, ja se lähetetään Fimeaan erityisellä turvapostilla.
 Markkinaosuuksien jakautuminen antaa Fimealle mahdollisuuden reagoida ajoissa mahdolliseen lääkepulaan ja hankkia rinnakkaisia tuotteita.
 Esimerkkinä Fimeasta kerrotaan, että joku valmistaja voi olla alallaan erittäin hallitseva. Silloin pienemmillä vaihtoehtoisilla tuojilla voi olla kova työ saada korvaavia eriä Suomeen riittävän paljon ja riittävän nopeasti. Ennakkotieto helpottaa tällaisissa tilanteissa.
 Viimeaikaisissa tapauksissa ajoissa saatu tieto olisi Fimean mukaan auttanut muun muassa rintasyöpälääke  letrotsolin  korvaamisessa.
 Lue myös:
 Koko kesän riivannut lääkepula jatkuu – nyt ovat huvenneet rintasyöpälääkkeen tukkuvarastot
 Moni suosittu e-pilleri loppu apteekeista – ihmisiä neuvotaan hakemaan korvaavia reseptejä
 Lääkkeiden saatavuushäiriöt ovat kasvaneet rajusti: "Tämä on iso ongelma"
 Suomi kärvistelee lääkepulassa, mutta johtuuko se tehtaiden tulipaloista ja räjähdyksistä? Muutos huonompaan tapahtui jo vuosia sitten

Lääkepulan aiheuttama lääkkeiden vaihtorumba helpottuu – Lääkäri näkee pian uudesta hakukoneesta lääkkeet, joita ei löydy apteekeista


Summary: Kyläkaupasta haetaan paitsi elintarvikkeita ja polttoainetta, myös vaikkapa keskustelukaveria tai tukea digilaitteiden käyttöön.

Kyläkauppa on muutakin kuin paikka, josta ostaa litra maitoa ja kilo perunoita. Se on paikka, jossa voi vaihtaa kuulumiset muiden asiakkaiden tai kauppiaan kanssa. Kyläkauppojen määrä hupenee nopeasti, mutta nyt valtio on tulossa hätiin tarjoamalla kyläkaupoille taloudellista tukea.
 Ylitornion Lohijärvellä sijaitseva Piimätien puoti on yksi maan runsaasta 200 kyläkaupasta. Kyläkauppiaan leipä ei ole  Sari Salosen  mukaan leveä. Kyse on suuremmasta asiasta, elämäntavasta.
 – Niin kauan kauppaa voi pitää, kun ei itse joudu maksajaksi, hän naurahtaa.
 Kaupan olemassaolo on Lohijärvelle ja lähikylille elinehto. Lähimmät kaupat ovat puolensadan kilometrin päässä: Ruotsin puolella Matarengissä ja koillisen suuntaan lähdettäessä Raanujärvellä.
 – Monella menisi todella vaikeaksi, jos kauppaa ei olisi. Kaikilla ei ole autoa, jolla pääsisi kulkemaan, sanoo Piimätien puodissa asioimassa käynyt  Sauli Lindberg  läheisestä Pessalompolon kylästä.
 Ainoa vapaapäivä kuluu välttämättömiin asiointeihin
 Piimätien puodin kauppiaan Sari Salosen arki on muuttunut keväästä. Toukokuussa hänen aviomiehensä kuoli yllättäen ja alkusyksystä kotiseudulleen Pirkanmaalle palasi anoppi, joka oli apuna kaupassa.
 Kauppiaan vapaa-aika on vähissä. Työhön on sitouduttava vahvasti.
 – Yhden maanantain kuukaudesta olen pitänyt kauppaa kiinni ja käyttänyt päivän asiointiin. Minulle sopisi paremmin hoitaa asiat sunnuntai-iltana, mutta silloin ei valtion virastoista löydy ketään paikalta.
 Kyläkauppias saa olla monena
 Toiminta ei ole pelkästään perusmyyntiä ja toimimista sosiaalisena solmukohtana. Kyläkauppias Sari Salosen apua pyydetään esimerkiksi usein puhelimen käyttöön liittyvien ongelmien kanssa.
 – Puhelimen toiminnan kanssa voi olla ongelmia, akku voi tarvita latausta tai joku kaipaa apua soittaessaan esimerkiksi terveyskeskukseen, johon pitää saada oikea ihminen langan toiseen päähän..
 Valtion kyläkauppatuen ehtona on kaupan lisäksi jonkin lisäpalvelun ylläpitäminen. Sellainen voi olla esimerkiksi polttoainejakelu. Laura Valta / Yle
 Kyläkauppakatoa hidastetaan tuella
 Suomessa ovat kyläkaupat lopettaneet noin 30 kaupan vuosivauhdilla. Eri puolilta Lappia löytyy kylistä tyhjiksi jääneitä kauppakiinteistöjä. Kauppansa menettäneistä kylistä yksi on Lokka Sodankylässä.
 – Kylän elinvoimaanhan se iski, arvioi Lokan kyläyhdistyksen puheenjohtaja  Risto Pyhäjärvi  kaupan lopettamisen vaikutuksia.
 Nyt valtio on herännyt toimimaan harvaan asuttujen alueiden palveluiden puolesta. Maa- ja metsätalousministeri  Jari Leppä  esitti keväällä tuen myöntämistä kyläkaupoille.  Ruokaviraston kautta maksettavan tuen  haku alkoi 13. syyskuuta.
 – Paikallisten kyläkauppojen rooli maaseudulla on äärettömän tärkeä. Monipalvelukeskuksina ne tuovat välttämättömät peruspalvelut lähelle asukkaita ja yrityksiä. Samalla ne tukevat koko alueen elinvoimaisuutta ja hyvinvointia, Leppä perustelee  ministeriön tiedotteessa .
 Saisin vaikka sen yhden rilluttelupäivän! Henkisen jaksamisen kannalta tuki olisi todella kova juttu.  Sari Salonen
 Tuen maksimimäärä on 22 500 euroa. Tukea voi saada, jos sitoutuu hoitamaan kaupan lisäksi posti-, apteekki- tai käteisnostopalvelua tai polttoainejakelua.
 Piimätien puodin kauppiaalle Sari Saloselle tuki olisi tervetullut.
 – Minähän voisin saada sillä palkattua itselleni sijaisen muutamaksi tunniksi kuukaudessa. Saisin vaikka sen yhden rilluttelupäivän! Henkisen jaksamisen kannalta tuki olisi todella kova juttu.
 Mallia suomalaiset ovat ottaneet länsinaapurista. Ruotsissa vastaava valtion avustus on ollut käytössä vuodesta 2016 alkaen ja saadut kokemukset ovat hyviä.
 Tankkauspiste on turistin lottovoitto
 Ylitornion Lohijärvellä Piimätien puodin palveluvalikoimaa täydentävät polttoainejakelu sekä käteisnosto- ja veikkauspalvelut.
 Veikkausmiljoonia ei Lohijärvelle – tai muuallekaan Ylitorniolle – ole peleistä siunaantunut, mutta polttoaineen saanti on monelle etelän ihmiselle ollut kuin lottovoitto. Etelästä tulijat eivät aina ymmärrä, että pohjoisessa ei ole huoltoasemaa ihan joka kulman takana.
 – Useampi autoilija on huojentunut, kun on huomannut, että täällä pääsee tankkaamaan, sanoo Sari Salonen.
 Kun kauppa on tunnin ajomatkan päässä...
 Lokassa kylän väki on tottunut siihen, että tankki on täytettävä ja kauppatavarat hankittava Sodankylässä käydessä. Ajomatkaa Lokasta Sodankylään on tunnin verran.
 – Kaupan lopetettua ei täältä ole saanut polttoainetta. Se on näkynyt kelkkaturistien vähenemisenä, sanoo kyläyhdistyksen puheenjohtaja Risto Pyhäjärvi.
 Usein kauppa on viimeinen palvelu, joka kylästä löytyy. Lokan tilanne ei ole näin synkkä; kylässä on edelleen koulu. Siellä on kaksi oppilasta, jotka saavat etäopetusta keskiviikosta perjantaihin.
 Kaupan jälkeistä aikaa on kalastajien ja poromiesten Lokassa Sodankylässä eletty puoli vuosikymmentä.
 – Vaikea sanoa, miten paljon kaupan lähtö on vaikuttanut, miten paljon kouluasiat, mutta yksi lapsiperhe päätti rakentaa Savukosken puolelle. Luulen, että Lokkaan olisivat rakentaneet, jos kouluasiat olisivat olleet selvillä, miettii Risto Pyhäjärvi.
 Voit keskustella aiheesta klo 22 asti.
 Lue myös:
 Kyläkauppojen alamäkeä koetetaan hillitä tuella - "Tuntipalkaksi jäi reilut kaksi euroa"
 Pariskunta teki sen, mihin muut eivät ikinä ryhtyisi – perusti kaupan 300 asukkaan pitäjään: "Talvi oli tosi karmeaa aikaa"
 Suvi Jylhä, 25, aloitti kauppiaana, vaikka joka vuosi 30 kyläkauppaa sulkee ovensa – "Valehtelisin, jos sanoisin, että elämään on mahtunut muutakin"

Rilluttelupäivästä haaveileva kyläkauppias on vapaalla vain kerran kuussa – "Niin kauan kauppaa voi pitää, kun ei itse joudu maksajaksi"


Summary: Räjähdys sattui kerrostalossa Lundin keskustassa.

Nuori nainen on loukkaantunut vakavasti aamuyöllä Lundissa Etelä-Ruotsissa sattuneessa räjähdyksessä, kertoo paikallinen poliisi.
 Räjähdys tapahtui Lundin keskustassa puoli kolmen jälkeen yöllä. Poliisin mukaan nainen oli ohikulkumatkalla kun räjähdys sattui. Hänet löydettiin loukkaantuneena räjähdyspaikalta ja kuljetettiin sairaalahoitoon.
 Poliisin edustaja  Evelina Olsson  kertoo uutistoimisto AFP:lle, että nainen ei ole hengenvaarassa, vaikka vammat ovat vakavat.
 Räjähdykseen uskotaan liittyvän tahallisuutta.
 Räjähdys tapahtui Lundin keskustassa sijaitsevassa kerrostalossa.  Aftonbladetin mukaan  kyseessä on kolmikerroksinen talo, jonka alakerrassa on liiketiloja ja yläkerrassa asuntoja.
 Pahimmat vauriot kärsi ruokakauppa, jonka oven ja ikkunoiden lasit rikkoutuivat voimakkaassa räjähdyksessä. Poliisin mukaan räjähdys vaurioitti ikkunoita sadan metrin säteellä.
 Poliisi: Ruokakauppa iskun kohteena
 Poliisi arvioi, että isku on ollut tahallinen ja kohdistunut nimenomaan ruokakauppaan. Tietoa iskun tekijöistä ei ollut vielä lauantaina iltapäivällä.
 – Minulla ei ole aavistustakaan, kuka tämän teki ja miksi. Kukaan ei ole uhannut minua. Jos joku haluaisi minulle pahaa, olisivat he tulleet kotiini, eivätkä iskeneet kauppaan,  sanoi kaupan omistaja Expressenille.
 Poliisin pommiryhmä teki tutkimuksia paikalla. Poliisi tutkii tapahtumaa tuhotyönä ja törkeänä vammantuottamuksena.
 AFP:n mukaan räjähteiden käyttö rikoksissa on lisääntynyt Ruotsissa viime aikoina. Tämän vuoden puoliväliin mennessä oli tullut ilmi yhteensä 120 rikostapausta, joihin liittyi räjähteitä. Vuotta aiemmin vastaavana ajanjaksona lukema oli 83. Tiedot perustuvat Dagens Nyheterin julkaisemiin tilastoihin.
 Ruotsin sisäministeri  Mikael Damberg  kertoi lauantaina, että maan hallitus haluaa kovempia rangaistuksia räjähteiden salakuljetukselle ja hallussapidolle.
 Lundissa asuu noin 90 000 ihmistä. Lundin yliopisto on yksi maan vanhimpia ja suurimpia yliopistoja, ja siellä opiskelee yhteensä noin 40 000 opiskelijaa.

Nuori nainen loukkaantui vakavasti Etelä-Ruotsin Lundissa yöllä sattuneessa räjähdyksessä – poliisi epäilee iskun olleen tahallinen


Summary: Lue tästä päivän puheenaiheet lyhyesti. Voit säätää Uutisvahdissa Herätys-ilmoituksia asetuksista.

Uudesta hakukoneesta helpotusta lääkepulan aiheuttamaan lääkkeiden vaihtorumbaan
 Pula joistakin lääkkeistä jatkuu, eikä todellista korjausta ole luvassa. Ongelman hoitamiseen on tulossa kuitenkin pientä helpotusta, kun lääkealan valvojan Fimean uusi  lääkehaku valmistuu . Siitä lääkäri voi jo lääkettä määrätessään tarkistaa, että sitä on saatavilla. Lääkehaku pitäisi saada käyttöön vuodenvaihteessa.
 Rilluttelupäivästä haaveileva kyläkauppias on vapaalla vain kerran kuussa
 Kyläkauppa Piimätien puoti Ylitornion Lohijärvellä ja kauppias Anne Salonen. Kimmo Hiltula / Yle
 Kyläkauppojen määrä  laskee kymmenillä joka vuosi ja niitä on koko maassa jäljellä enää parisataa. Valtio on nyt havahtunut kyläkauppojen tärkeyteen maaseudulla ja avannut mahdollisuuden hakea taloudellista tukea toimintaan. Kyläkaupat ovat nykyään monipuolisia palvelukeskuksia.
 Pilven laillistaminen Kanadassa pelasti kituvan pikkukaupungin – Yle vieraili massiivisessa tehtaassa
 Canopy Growth Corporation kasvattaa kannabista ja tekee kannabistuotteita Tweed-brandille. Tehdas on entinen Hersheys-suklaatehdas, joka lopetti toimintansa vuosia sitten.  Nina Svahn / Yle
 Kannabistehtaasta on tullut kanadalaisen Smiths Fallsin pikkukaupungin suurin työnantaja. Viisi vuotta sitten yhtiön leivissä työskenteli viisi ihmistä, nyt 1 300. Kaupungin johto luonnehtii tehdasta entiselle muuttotappiopaikkakunnalle taivaanlahjaksi. Kannabisteollisuuden kasvua on siivittänyt Kanadan päätös laillistaa aikuisille myös kannabiksen viihdekäyttö viime vuoden lokakuussa.  Yle vieraili satojen miljoonien arvoisessa kannabistehtaassa .
 Tapaa pääministeri Antti Rinne tänään työhuoneellaan
 Pääministeri Antti Rinne (sd.) osallistuu avointen ovien päivään Valtioneuvoston linnassa. Pekka Tynell / Yle
 Suomen satavuotiasta hallitusmuotoa  juhlitaan tänään avoimin ovin  Valtioneuvoston linnassa ja Säätytalossa. Ovet ovat avoinna kello 10–15. Samaan aikaan Kauppatorilla tarjotaan torikahvit. Myös pääministeri  Antti Rinne  (sd.) osallistuu avoimien ovien päivään ja on yleisön tavattavissa työpaikallaan Valtioneuvoston linnassa osan päivästä.
 Syksy saapuu rytinällä
 Yle Sää
 Tänä viikonloppuna Suomen sää ottaa suunnan kohti syksyä. Sadekuuroja ja sateita liikkuu maan keski- ja pohjoisosissa itään. Lauantai on viikonlopun päivistä poutaisempi. Maan etelä- ja keskiosissa aurinkokin voi kurkistaa. Nyt myös yöt alkavat kylmetä. Lue lisää säästä  Ylen sääsivuilta .

Herätys: Uusi hakukone ennakoi lääkepulaa, valtio havahtui kyläkauppojen katoamiseen, Yle vieraili satojen miljoonien kannabistehtaassa


Summary: Huffman on ensimmäinen skandaalin tiimoilta tuomion saanut.

Yhdysvaltalaisnäyttelijä  Felicity Huffman  on saanut 14 päivän vankilatuomion osallisuudesta laajamittaiseen huijaus- ja lahjontaskandaaliin.
 Huffmanille määrättiin myös maksamaan 30 000 dollarin eli noin 27 000 euron arvoiset sakot. Tuomio jatkuu vankeusajan jälkeen ehdonalaisena vuoden ajan. Näyttelijän tulee myös suorittaa 250 tuntia yhdyskuntapalvelua.
 Näyttelijä vapautettiin perjantaina tuomionluvun jälkeen. Hänen on määrä suorittaa vankilatuomionsa lokakuussa.
 Maksoi tyttärensä tasokokeen vääristelystä
 Muun muassa Täydelliset naiset -tv-sarjassa näytellyt Huffman myönsi syyllisyytensä toukokuussa. Tuolloin hän kertoi maksaneensa 15 000 dollaria siitä, että hänen tyttärensä  SAT-tasokokeen vastauksia korjataan salaa oikeiksi .
 Varakkaat vanhemmat ovat maksaneet eliittiyliopistoille yhteensä 25 miljoonan dollarin edestä lahjuksia, jotta heidän lapsensa varmistaisivat paikkansa yliopistoissa. Kaikkiaan syytettyjä on 51. Huffman on heistä ensimmäinen tuomion saanut.
 Huffmanin tytär ei tiennyt tapauksesta ennen kuin hänen äitinsä pidätettiin maaliskuussa. Tytär hyväksyttiin huippuyliopistoon, mutta oikeuden dokumenteissa nimeämättömäksi jätetty yliopisto perui hänen opiskelupaikkansa sen jälkeen kun kohu tuli ilmi.
 Lue myös :
 Näyttelijä Felicity Huffman myönsi oikeudessa syyllistyneensä lahjontaan

Näyttelijä Felicity Huffmanille kahden viikon vankilatuomio yliopistojen sisäänpääsyyn liittyvässä huijaus- ja lahjontaskandaalissa


Summary: Jonas Gardell on kirjailija, käsikirjoittaja ja koomikko. Hän on myös teiniperheen isä, Mark Levengoodin puoliso, meidän unelmavävymme, joka kirjoitti kirjan dementiaan sairastuneesta äidistään.

Jonas Gardell  on vedossa. Hän istuu helsinkiläisessä kustantamossa ja antaa päivän seitsemättä haastattelua. Gardell matkii äitiään, viittoo, innostuu, esittelee instagram-tiliään –  hassuja kuvia Helsingistä  – ja puhkeaa lopuksi lauluun.
 Suomessa mies on tuoreen kirjansa vuoksi. Se keskittyy Gardellin äitiin, johon tällä oli erityinen suhde. Kun Jonas syntyi, äiti meinasi kuolla. Äidin umpisuoli oli puhjennut ja aiheuttanut vatsakalvon tulehduksen.
 – Kun synnyin, minut asetettiin äidin rinnalle, äiti katsoi minua silmiin – muistan sen, olinhan paikalla – ja ajatteli: “tämä poloinen rääpäle ei selviä ilman minua”. Niinpä äiti päätti, että minun vuokseni hänen on jäätävä henkiin. Siinä hetkessä solmittiin ehdottoman rakkauden liitto, Gardell kuvailee.
 Tästä liitosta syntyi kirja  Ehdottoman rakkauden muistolle . Syyskuun alussa suomeksi julkaistun teoksen on kääntänyt  Otto Lappalainen .
 Äiti oli lojaali ja julma
 Gardellin äiti oli psykologi. Parasta hänessä oli ehdoton lojaalius lapsia kohtaan. Gardell kertoo, miten hän pienenä sepitti tarinan, ettei hän voi tulla kouluun, koska hänen nenänsä leikataan.
 – Opettaja soitti äidille ja kysyi, pitääkö tämä paikkansa. Äiti ajatteli, että koulussa ei valehdella ja tästä puhutaan vielä Jonaksen kanssa, mutta vastasi opettajalle välittömästi: “Oi, anteeksi, unohdin soittaa siitä. Jonaksen nenä tosiaan leikataan huomenna, eikä hän voi tulla kouluun.”
 Pari päivää puhelun jälkeen Gardell marssi luokkaan laastari nenässään.
 Ingegärd Rasmussen  ei kuitenkaan ollut pyhimys. Heikkous ei ollut perheessä sallittua. Jos käsi murtui, särkylääkkeitä ei saanut käyttää, eikä apua ottaa vastaan. Oli pakko salata, valehdella ja tukahduttaa.
 – Minut raiskattiin lapsena. Päivä sen jälkeen äiti lähetti minut takaisin kouluun ja sanoi, että tästä ei saa kertoa kenellekään. Tästä ei enää koskaan puhuta. Eikä asiaa sen jälkeen ikinä mainittu. Se oli anteeksiantamatonta ja käsittämättömän julmaa.
 Isäänsä Gardell kuvaa poissaolevaksi. Isä oli sosiaalipsykologian professori,  Bertil Gardell , joka teki uraa ja jätti sittemmin perheensä.
 Norstedts
 “Ainoa toiveeni on, että sinä kuolet”
 Gardellin äidillä diagnosoitiin alzheimer 1990-luvulla. Hän vajosi yhä syvemmälle dementiaan seuraavat 14 vuotta. Erään kerran äiti karkasi Helsingborgiin ja kirjautui hotelliin.
 – Löysimme hänet kahden päivän päästä. Hän kulki käytävillä muovinen avainkortti kädessä. Hän ei ymmärtänyt, mikä se oli. Hän yritti päästä huoneisiin, mutta kaikki ovet olivat lukossa.
 Siinä vaiheessa dementia oli jo pitkällä ja Gardell ihmettelee, miten äiti oli onnistunut ostamaan junalipun ja pääsemään perille.
 – Taitavasti toimittu. Pisteet siitä. Ja sitten hän jäi jumiin hotelliin, eikä henkilökunta auttanut häntä.
 Sairauden aikana vaikeinta oli tehdä vastoin äidin tahtoa: kertoa, että tämä ei voinut enää asua kotona, koska oli pakko löytää joku keino, jolla elämä saadaan järjestymään.
 – “Hyi, millaisia lapsia minulla on”, äiti sanoi. Ei ole hauskaa kuulla olevansa maailman huonoin ja ilkein lapsi, kun haluaa vain, että äiti syö ja peseytyy.
 Lohdullista oli, että äiti unohti nopeasti. Hän saattoi sanoa pahasti ja 10 minuutin kuluttua soittaa iloisena: “Heippa hei! Miten voit?” Gardell ihmetteli, eikö äiti enää vihannutkaan häntä, johon äiti tokaisi: “Mitä sinä höpiset?”
 Viimeisen 14 vuotensa aikana Ingegärd teki moneen otteeseen kuolemaa. Gardell uskoo, että äiti palasi kerta toisensa jälkeen elämään samasta syystä kuin Jonaksen syntymän hetkellä: koska se pieni rääpäle ei pärjäisi ilman äitiä.
 Sitten tuli vuosi 2010 ja Jonas Gardellin syntymäpäivä. Ingegärd painoi enää 32 kiloa. Lääkärit soittivat jälleen saman puhelun. Loppu on lähellä.
 – Menin syntymäpäiväaamuna äidin luokse ja sanoin: Äiti, tänään täytän vuosia, enkä ole enää pieni rääpäle. Minä pärjään. Sinun ei tarvitse jäädä tänne minun vuokseni. Ainoa syntymäpäivätoiveeni on, että sinä kuolet. Se olisi päivän ensimmäinen lahja. Äiti kuunteli ja päätti. Okei. Ja sitten hän kuoli.
 Kun äiti pohjoisnavalle pyöräili
 Gardell tunnetaan armoitettuna tarinankertojana. Tuoreeseen kirjaansa hän kirjoittaa myös oman kuolemansa. Siksi on pakko kysyä, ovatko kaikki kirjan tapahtumat totta vai fiktiota.
 – Idiootti, Gardell matkii äitinsä tapaa tuhahtaa hölmöille kysymyksille.
 – Kaikki kirjassa on totta. Puhun aina totta. On vain päätettävä uskoa minua.
 Kirjassa on tarinoita, legendoja taivaaseen kipuavista esi-isistä, joita Gardellin perheessä on aina kerrottu täytenä totena.
 Gardell uskoo, että jokaisella ihmisellä on oikeus omiin tarinoihinsa ja muistoihinsa. Kun hänen äitinsä istui dementoituneena pimeässä, haisi pahalta, ei ollut käynyt puoleen vuoteen suihkussa, eikä vaihtanut vaatteita, Gardell kysyi tältä, mitä tämä oli päivän aikana puuhaillut.
 – Äiti vastasi iloisena: “Pyöräilin pohjoisnavalle.” Olisiko minun pitänyt sanoa hänelle, että “et varmasti pyöräillyt. Koeta nyt pysyä totuudessa”. On hienoa, että minulla on äiti, joka on käynyt pohjoisnavalla. Minä en ole. Tuskin sinäkään.
 Jonas Gardellilla on kaksi lasta. Hän uskoo, että jos he joskus jostain valittavat, se ei ole se, että isä ei koskaan ollut paikalla, vaan se, että hän oli aina paikalla. Mikko Ahmajärvi / Yle
 Gardellin mielestä on mielikuvituksetonta ajatella, että vain ne asiat voivat olla totta, jotka me rajalliset ihmiset kykenemme havaitsemaan.
 – Mehän tiedämme, että koirat juoksevat sellaisen äänen perään, jota me ihmiset emme voi kuulla. On outoa ajatella, että totta on vain se, minkä me pystymme näkemään tai kuulemaan.
 Kirjailija kertoo, että äidin kuoltua lapsia kehotettiin muistamaan äiti sellaisena kuin tämä oli ennen sairautta.
 – Olisiko ne 14 dementiavuotta pitänyt pyyhkiä pois? Myös se hullu täti, se pahalta haiseva akka oli tuntemisen ja rakastamisen arvoinen nainen. Minä haluan muistaa sen äidin, joka pyöräili pohjoisnavalle.
 Äitinsä hautajaisissa Gardell kuunteli, miten vieraat kertoivat Ingegärdin lapsuudesta ja urasta. Keskittyivät aikaan ja ihmiseen ennen sairautta.
 – Niinpä minä nousin ylös ja sanoin: “Nyt kerron, miten minun äitini johti liittoutuneiden joukkoja Alppien yli ja löysi matkalta Markin, jonka hän toi Ruotsiin sotalapsena.”
 Se oli yksi Ingegärdin tarinoista.
 Vanhempien tehtävä on päästää irti
 Jonas Gardellilla ja  Mark Levengoodilla  on kaksi lasta. Kun lapset olivat pieniä, Gardell päätti jäädä kotiin.
 – Ensimmäiset kahdeksan vuotta olin koko ajan lasten kanssa. Se, että jäin kotiin, on yksi niistä asioista, joista olen elämässäni kaikkein kiitollisin.
 Gardell kuvailee aikaa samalla kertaa kamalan tylsäksi ja taivaalliseksi. Lapset nyt ovat sellaisia.
 – Jos et ole lapsillesi läsnä, ei ole mitään merkitystä sillä, vaikka olisit maailman paras ihminen tai pyhimys. Jos et ole paikalla, et ole paikalla. Olet ihmeellinen jossain muualla, mutta et lastesi elämässä.
 Perheen lapset ovat nyt teini-ikäisiä. Vanhin täyttää vuoden kuluttua 18. Teinit eivät juurikaan ole kotona paitsi päivällisellä, koska Gardell niin määrää. Silloin istutaan ja puhutaan. Ja se on hienoa.
 – Kukaan ei saa poistua pöydästä, ennen kuin annan luvan. Jos minä olen laittanut ruokaa kaksi tuntia, minulla on mielestäni oikeus vaatia, että päivällinen kestää pidempään kuin 10 minuuttia.
 Gardell tiedostaa, että vanhempien tehtävä on päästää irti. Ja sitä hän nyt opettelee. Pitää uskoa, että lapset pärjäävät.
 – Olen ihmisenä melko yksinäinen. Minulla ei ole kovin paljon ystäviä, mutta en saa sälyttää sitä lapsilleni. En saa syyllistää heitä siitä, että heidän on nyt oltava kotona, koska isä on yksinäinen. Pitää päästää irti.
 “Paskat kuolemalle, tämä on jo liikaa”
 55-vuotias Gardell kertoo viime aikoina ajatelleensa paljon kuolemaa ja sen jälkeistä elämää. Baptisti-perheessä kasvaneena kuolema on Gardellille vain siirtymävaihe, sama kuin kutsuttaisiin kotiin.
 – Minun ikäisteni homoseksuaalimiesten sukupolvi sai tottua siihen, että kuolema saattoi tulla 20-vuotiaana juuri, kun piti alkaa elää. Moni ystävä kuoli aidsiin.
 Tätä aihetta Gardell käsitteli Suomessakin nähdyssä tv-sarjaksi tehdyssä romaanitrilogiassa  Älä koskaan pyyhi kyyneleitä paljain käsin .
 Gardell kertoo, että viime vuosina moni läheinen ystävä on kuollut liian aikaisin. Yhden ja saman viikon aikana ystävä teki itsemurhan ja Mark Levengoodin käly kuoli syöpään. Gardell sisuuntui ja kirjoitti viikatemiehelle laulun.
 – Ajattelin, että paskat kuolemalle. Tämä on jo liikaa. Laitoin laulun nimeksi  Leva lite till . Se kertoo siitä, että viesti on mennyt perille: Me kaikki kuolemme, mutta haluaisin silti vielä elää vähäsen. Tulen sitten, kun sen aika on, mutta saisinko vielä jäädä?
 Katso myös:
 Jonas Gardellin kirjoittama minisarja  Päivät joina kukat kukkivat  on nähtävissä  Yle Areenassa .
 Jonas Gardell halusi kirjoittaa kirjan monisyisestä ja ristiriitaisesta naisesta. – Halusin kuvata äidin älykkäänä, hurmaavana, fantastisena mutta myös mitättömänä, ilkeänä, julmana ja ihmeellisenä. Kaikkea samalla kertaa. Mikko Ahmajärvi / Yle

Kun Jonas Gardell täytti 47 vuotta, hän pyysi yhtä lahjaa dementiaan sairastuneelta äidiltään: "Ainoa syntymäpäivätoiveeni on, että sinä kuolet"


Summary: Peräti 70 prosenttia ammatillisista opettajista katsoo, että työpaikoilla ei ole riittäviä resursseja opiskelijan ohjaamiseen ja arviointiin.

Opetusalan ammattijärjestö OAJ on teettänyt ammatillisille opettajille kyselyn, jossa tiedusteltiin ammatillisen koulutuksen reformin vaikutusta opetukseen. Uudistuksen tavoitteena oli muun muassa lisätä työpaikoilla tapahtuvaa oppimista.
 Kyselyn tulokset julkaistaan kokonaisuudessaan ensi tiistaina 17. syyskuuta, mutta kyselyn ennakkotietojen perusteella opettajat näkevät alalla useita ongelmia.
 Kuusi kymmenestä kyselyyn vastanneesta opettajasta sanoo, että opiskelijoille ei ole tarjolla riittävästi työpaikkoja. Työtehtäviä ei myöskään nähdä kiinnostaviksi.
 Peräti 70 prosenttia vastanneista ammatillisista opettajista katsoo, että työpaikoilla ei ole riittäviä resursseja opiskelijan ohjaamiseen ja arviointiin.
 Enemmistöllä opettajista ei myöskään ole kyselyn mukaan mahdollisuutta käydä riittävän usein työpaikalla paikan päällä ohjaamassa opiskelijaa. Myöskään työpaikkaohjaajien kanssa keskusteluun ei ole kyselyyn vastanneiden mielestä riittävästi resursseja.
 – Rahoitusleikkausten seurauksena ammatillisesta koulutuksesta on lähtenyt yli tuhat opettajaa. Kyselyn tulokset osoittavat, että tällä on ollut rajuja seurauksia. Kun aiemmin opettaja käytti tyypillisesti tunnin työaikaa työssäoppimisen ohjaamiseen opiskelijaa ja osaamispistettä kohden, nyt tuo aika on kyselyyn vastanneilla opettajilla kutistunut 40 minuuttiin, sanoo OAJ:n puheenjohtaja  Olli Luukkainen   tiedotteessa .
 – Jotta yhteistyö työpaikkojen kanssa saadaan toimimaan, tarvitaan ehdottomasti lisää opettajia ja heille työaikaa työpaikoilla tapahtuvan oppimisen edistämiseen.
 Luukkaisen mukaan tulee varmistaa jopa entistä paremmin, että toiselta asteelta saa riittävät valmiudet jatkaa ammattikorkeakouluun. Hän penää tiedotteessaan lisäresursseja myös ammattikorkeakouluille.
 – Ammattikorkeakouluista tulee esimerkiksi 80 prosenttia maamme sosiaali- ja terveysalan korkeakoulutetuista työntekijöistä, Luukkainen sanoo tiedotteessa.
 Kysely tehtiin helmikuussa ja siihen saatiin yli 1 400 vastausta.
 Lue lisää :
 Näin ammatillinen koulutus muuttui – pelkoa ohjauksen riittävyydestä: "Yksilöllinen opetus vaatii työtä"
 Harjoittelu ulkomailla poiki 19-vuotiaalle amisopiskelijalle töitä ja rakkauden – ammattiopistoissa povataan vaihto-opiskelun suosion kasvua
 Ohjattava opiskelija vai ilmainen työntekijä? Palkattomat harjoittelut on työelämän yleistyvä ilmiö, joka kasaantuu ammattikorkeakouluihin
 Ammattikoululaisilla on muita opiskelijoita useammin vaikeuksia maksaa opintolainaa takaisin
 Opettajilla synkkä näkemys ammatillisen koulutuksen uudistuksesta – “Vahvat voivatkin selvitä, heikot jäävät vaille tarvitsemaansa tukea”

OAJ:n kysely: Ammatillisen koulutuksen ja yritysten yhteistyö ei pelaa, työpaikat ovat innostamattomia ja niitä on tarjolla liian vähän


Summary: Iskujen aiheuttamien tuhojen laajuus on vielä epäselvä. Al Jazeeran mukaan ne tulevat vaikuttamaan öljyntuotantoon maailmanlaajuisesti

Koksin, öljytuotteiden ja ydinpolttoaineen valmistus

Saudi-Arabian tärkeisiin öljykohteisiin on tehty kaksi drooni-iskua. Uutistoimistojen mukaan huthikapinalliset ilmoittavat tehneensä iskut.
 Saudi-Arabian öljyntuotannossa ja viennissä on häiriöitä, useat Saudi-Arabian öljyntuotantoa lähellä olevat lähteet kertoivat uutistoimistoille.
 Uutistoimisto Reutersin ja  Bloombergin lähteiden mukaan  Saudi-Arabia on joutunut leikkaamaan öljyntuotantoaan noin puoleen normaalista päivätuotantomäärästään. Saudi-Arabian arvioitiin supistavan tuotantoaan jopa viidellä miljoonalla barrelilla.
 Saudi-Arabian valtiollinen televisio puolestaan kertoi öljynviennin olevan edelleen käynnissä.
 Kapinallisten edustajan mukaan huthit iskivät 10 droonilla kahteen eri kohteeseen ja että iskuja Saudi-Arabiaa vastaan tullaan laajentamaan, kertoo uutistoimisto Reuters.
 Saudi-Arabian valtiollisen öljy-yhtiön Aramcon tuotantolaitoksiin tehtyjen iskujen seurauksena on syttynyt tulipaloja, jotka on saatu hallintaan, kertoo Saudi-Arabian sisäministeriö.
 Iskut sattuivat aamuneljältä paikallista aikaa.
 Itäisen Saudi-Arabian Abqaiqissa sijaitsee yksi maailman suurimmista öljynjalostuslaitoksista. Khuraisin öljykenttä sijaitsee jalostamolta noin 190 kilometriä lounaaseen. Siellä sijaitsee Saudi-Arabian toiseksi suurin öljykenttä.
 Saudi-Arabia valmistautuu parhaillaan listaamaan osan Saudi Aramcosta pörssiin. Toimitusjohtaja  Amin Nasser  ilmoitti aiemmin tällä viikolla, että annista kerrotaan lisää lähiaikoina.
 Osakeannista on määrä saada miljardien edestä rahoitusta Saudi-Arabian talouden uudistusohjelmaan, jonka avulla maa yrittää vähentää riippuvuuttaan öljystä.
 Yksi sauditalouden tukipilareista
 Saudi-Arabia  elää öljy-yhtiö Aramcon varoilla . Kuningashuone haluaa yksityistää osan yhtiöstä ja kansainvälistää sen liiketoimintaa.
 – Aramco ei ole tavanomainen yritys. Se on yritys, joka pyörittää Saudi-Arabiaa, sanoo televisioyhtiö  Al Jazeeran asiantuntija  Osama Bin Javaid  Al-Jazeeralle.
 Iskujen tarkka kohde tai niiden aiheuttaman vahingon laajuus ei ole tällä hetkellä tiedossa.
 Bin Javaidin mukaan se tulee silti vaikuttamaan saudien öljyntuotantoon merkittävästi.
 – Öljyntuotanto Saudi-Arabiassa tulee vähenemään vain murto-osaan nykyisestä. Se tulee myös vaikuttamaan öljyntuotantoon maailmanlaajuisesti, Bin Javaid sanoi Al-Jazeeralle.
 Huthikapinalliset ovat viime aikoina lisänneet ohjus- ja lennokki-iskujaan  Saudi-Arabiaan, joka on vastannut iskuihin iskemällä kapinallisten kohteisiin.
 Lue myös :
 Saudi-Arabian energiaministeri Ylelle: Saudit tulossa mukaan Venäjän arktisen alueen maakaasuntuotantoon
 Saudi-Arabian kuningas nimesi poikansa maan energiaministeriksi

Saudi-Arabiassa drooni-iskuja merkittävän öljy-yhtiön tuotantolaitoksiin – Uutistoimistot: Öljyntuotannossa häiriöitä